Mat 24 AKKDC08 - Yezu tun bɔra Alabatosoba kɔnɔ, n'a be - Bible Search\nMat 23 Mat 25\nYezu be Alabatosoba cɛnko fɔ\n(Mar 13.1-2; Luka 21.5-6)\n1Yezu tun bɔra Alabatosoba kɔnɔ, n'a be tagara, a ka kalandenw gwɛrɛla a la ka kuma a fɛ Alabatosoba lɔcogo koo la. 2Yezu y'a fɔ u ye ko: «Aw ɲaa be soo nin lɔcogo la kɛ? Tiɲɛ na, ne b'a fɔ aw ye ko loon dɔ, kabakuru si tena to a tɔɲɔgɔn kan yan, u bɛɛ bena walaka.»\nDiɲɛ laban taamasiɲɛw koo\n(Mar 13.3-13; Luka 21.7-19)\n3Yezu tagara sigi Olivuyirikulu kan. A ka kalandenw gwɛrɛla a la u danna k'a fɔ a ye ko: «Koo nunu bena kɛ tuma jumɛn? Taamasiɲɛ jumɛn bena i nako, ni diɲɛ laban koo yira?» 4Yezu y'u jaabi ko: «Aw k'aw yɛrɛ kɔlɔsi janko mɔgɔ si kana aw fili. 5Bari, mɔgɔ caaman bena na ne tɔgɔ la k'a fɔ k'olu ye Ala ka Mɔgɔ wolomanin nin ye ka mɔgɔ caaman fili. 6Aw bena kɛlɛw kibaru, ani kɛlɛw mankan mɛn. Aw hakili kana ɲagami. Wajibi lo o koow ka kɛ, nga o te diɲɛ laban ye. 7Siya dɔ bena wili siya wɛrɛ kama. Jamana dɔ bena wili jamana wɛrɛ kama. Kɔngɔ bena don yɔrɔ dɔw la, dugukolo bena yɛrɛyɛrɛ yɔrɔ dɔw la fana. 8O koow bɛɛ bena kɛ tɔɔrɔw daminɛ ye, i n'a fɔ muso ka tiin daminɛ. 9- U bena tɔɔrɔ la aw kan, u bena aw faga, Alalɔnbaliw bɛɛ bena aw kɔniya ne tɔgɔ kosɔn. 10O waati la, mɔgɔ caaman bena Alasira bila, u bena ɲɔgɔn janfa ka ɲɔgɔn kɔniya. 11Mɔgɔ caaman bena wili ka galon tigɛ k'olu ye kiraw ye, u bena mɔgɔ caaman fili. 12Kojugu bena fanga sɔrɔ fɔɔ mɔgɔ caaman tena Ala, n'u tɔɲɔgɔnw kanu tugu. 13- Nga ni mɔgɔ min muɲuna fɔɔ ka taga se a laban ma, o tigi bena kisi. 14Ala ka kibaru diman bena fɔ diɲɛ yɔrɔ bɛɛ la, waasa Alalɔnbaliw bɛɛ k'a koo mɛn. O kɔ, diɲɛ laban be sɔrɔ ka se.\nTɔɔrɔba min bena kɛ\n(Mar 13.14-31; Luka 21.20-31; 17.23-24)\n15- «Kira Daniyɛli tun ye fɛnjugu cɛnnikɛla min koo fɔ, n'aw y'o ye Alabatosoba yɔrɔ senuman na tuma min na, (mɔgɔ min be nin kalan, a ka kan k'a faamu), 16o tuma na, mɔgɔ minw be Zude mara la, olu ka boli ka taga kuluyɔrɔw la. 17- N'o kɛra ka mɔgɔ min sɔrɔ a ka boon kunna, o tigi kana jigi k'a ka boon kɔnɔnafɛnw ta. 18N'o y'a sɔrɔ ni min be foro la, o tigi kana kɔsegi ka na a ka foroca ta. 19O waati la, musokɔnɔmanw ani minw deen be siin min, olu bena tɔɔrɔ kosɔbɛ. 20Aw ka Ala daali waasa o boli nin kana kɛ nɛnɛjugu tuma na, walima lafiɲɛlon na. 21- O bena kɛ tɔɔrɔba ye, min ɲɔgɔn ma kɛ ka ye kabini diɲɛ dantuma, fɔɔ ka na se bii ma, ani o tɔɔrɔ ɲɔgɔn fana tena kɛ tugu abada. 22Ni dɔ tun tena bɔ o tɔɔrɔ waati nin la, mɔgɔ si tun tena kisi. Nga a ye minw woloma k'u kɛ a yɛrɛ taw ye, olu kosɔn, dɔ bena bɔ a la. 23Ni mɔgɔ dɔ y'a fɔ aw ye o tuma na ko: ‹Ala ka Mɔgɔ wolomanin nin be yan›, walima n'a ko: ‹A be yen fɛ›, aw kana la a la, 24bari mɔgɔ dɔw bena galon tigɛ, k'olu ye Ala ka Mɔgɔ wolomanin nin ye. Dɔw fana bena galon tigɛ k'a fɔ k'olu ye kira ye. U bena kabakobabaw kɛ ka mɔgɔw fili n'o ye. Ala ye mɔgɔ minw woloma k'u kɛ a yɛrɛ taw ye, n'u tun be se, u tun bena olu fana fili. 25Koo minw bena kɛ, ne y'o fɔ aw ye ka ban.\n26- «N'u y'a fɔ aw ye ko Ala ka Mɔgɔ wolomanin nin be kongokolon kɔnɔ, aw kana taga yen. N'u y'a fɔ aw ye ko a be yɔrɔ dogonin dɔ la, aw kana la o la. 27Saan be manamana kɔrɔn fɛ ka ye tileben fɛ cogo min na, Mɔgɔ Dencɛ bena kɛ ten fana a nalon na. 28- Fɛnsu be yɔrɔ o yɔrɔ, dugaw be ɲɔgɔn lajɛn yen.\nMɔgɔ Dencɛ kɔsegiko\n(Mar 13.24-27; Luka 21.25-28)\n29- «N'o waati tɔɔrɔ tɛmɛna dɔrɔn, tile bena fin, kalo tena yeelen bɔ tugu, lolow bena bɔ sankolo la ka ben, ani sankolo fangatigiw bena yɛrɛyɛrɛ. 30- O tuma na, Mɔgɔ Dencɛ taamasiɲɛ bena bɔ sankolo la ka ye dugukolo kan. Mɔgɔw bɛɛ bena kasi kosɔbɛ, u bena Mɔgɔ Dencɛ natɔ ye sankaba kan ni sebagaya ni nɔɔrɔ ye. 31A ben'a ka mɛlɛkɛw ci ni buru fiyɛta belebele ye. A ye mɔgɔ minw woloma k'u kɛ a taw ye, u bena taga diɲɛ faan bɛɛ la k'olu lajɛn.\n(Mar 13.28-31; Luka 21.29-33)\n32«Aw ka koo nunu faamu ka kɛɲɛ ni torosun cogo ye. N'a bolow nugura tuma min na ka furaburu bɔ, aw b'a lɔn ko samiɲa surunyana. 33O cogo kelen na, aw mana o koow bɛɛ kɛtɔ ye tuma min na, aw k'a lɔn ko Mɔgɔ Dencɛ natuma sera ka ban, a be sira la. 34Tiɲɛ na, ne b'a fɔ aw ye ko bii mɔgɔ nunu bɛɛ tena sa, ni koo nunu bɛɛ ma kɛ. 35Sankolo ni dugukolo bena tɛmɛ, nga ne ka kuma tena tɛmɛ.\nMɔgɔ si te Mɔgɔ Dencɛ nawaati lɔn\n(Mar 13.32,35; Luka 17.26-27,34-35)\n36«Mɔgɔ si t'o loon n'o waati lɔn. Hali mɛlɛkɛw ni Ala Dencɛ t'a lɔn, fɔɔ Faa Ala kelenpe. 37- Koo min tun kɛra Nuhun ka tile la, o ɲɔgɔn bena kɛ fana Mɔgɔ Dencɛ natuma la. 38Bari sanni jiba ka na, mɔgɔw tun be dumunibabaw kɛ ka minni kɛ, ani ka furu fɔɔ ka taga se Nuhun donlon ma kurunba kɔnɔ. 39- O tun te miiri foyi la, fɔɔ jiba nana u halaki. Mɔgɔ Dencɛ ka nako bena kɛ ten fana. 40Cɛɛ fila bena sɔrɔ foro kelen kɔnɔ, u bena kelen ta ka kelen to yen. 41Muso fila bena to sinni la, u bena kelen ta ka kelen to yen. 42O la, aw labɛnnin ka to, bari aw t'aw ka Matigi nalon lɔn. 43- Aw b'a lɔn ko ni sotigi tun be soon nawaati lɔn sufɛ, a tun bena to ɲana k'a bali ka don a ka soo kɔnɔ. 44O kosɔn, aw fana labɛnnin ka kan ka to, bari aw te miiri waati min koo la, o waati la Mɔgɔ Dencɛ bena na.\nBaaradenɲuman n'a juguman koo\n45«Baaraden tilennin hakiliman jumɛn be yen, n'a kuntigi y'a sigi a ka baaraden tɔw kunna waasa a ka dumuni d'u ma a diwaati la? 46N'a kuntigi nin kɔsegira ka n'a sɔrɔ a b'o baara nin na, baaraden nin bena boɲa sɔrɔ. 47Tiɲɛ na, ne b'a fɔ aw ye ko a kuntigi ben'a ka nafolo bɛɛ ɲamɔgɔya don a bolo. 48Nga n'o baaraden nin kɛra baaradenjugu ye, n'a y'a miiri ko a kuntigi bena mɛn ka sɔrɔ ka na, 49o la, n'a y'a daminɛ ka to k'a tɔɲɔgɔnw bugɔ, ka to dumunibaba la ni ka minni kɛ ni dɔrɔtɔw ye, 50o baaraden nin te miiri loon min, ani waati min la, o loon yɛrɛ le la, a kuntigi bena na. 51A bena o baaraden nin bɔ yen k'a tɔɔrɔ namaramɔgɔw tɔɔrɔcogo la. A bena kasi ka kule yen.


Mar 7 AKKDC08 - *Fariziɲɛw ni sariya karamɔgɔ dɔw bɔra - Bible Search\nYezu be Fariziɲɛw kɔrɔfɔ\n1*Fariziɲɛw ni sariya karamɔgɔ dɔw bɔra Zeruzalɛmu ka taga lajɛn Yezu kɔrɔ. 2U y'a ye ko a ka kalanden dɔw be dumuni kɛra n'u tigɛ nɔgɔninw ye, bari u tun m'u tigɛw ko ka kɛɲɛ ni Fariziɲɛw ka landa ye.\n3Tiɲɛ na, Fariziɲɛw ni zuwifu tɔw si te dumuni kɛ n'u m'u tigɛw ko ka ɲa ka kɛɲɛ n'u faaw ka landa ye. 4Hali n'u kɔsegira ka bɔ lɔgɔ la, u te dumuni kɛ n'u ma ko fɔlɔ. U be landa caaman bato fana i n'a fɔ jifilenw kocogo, ani duunw ni nigɛdagaw kocogo.\n5O le y'a to Fariziɲɛw ni sariya karamɔgɔw ye Yezu ɲininga ko: «Mun na e ka kalandenw te an bɛmaw ka landa bato? Mun na u be dumuni kɛ n'u tigɛ nɔgɔninw ye?»\n6- Yezu y'u jaabi ko: «Filakanfɔ nunu! Ezayi ye kirayakuma min fɔ aw koo la, o bɛnna kosɔbɛ. A y'a sɛbɛn ko Ala y'a fɔ ko:\n‹Mɔgɔ nunu be ne boɲa u daa dama le la,\nnga u dusu yɔrɔ ka jan ne la.\n7U be ne bato gwansan,\nbari u be ɲɔgɔn kalan koo minw na,\no ye adamadenw ka sariya dama le ye.› »\n8Yezu y'a fɔ u ye k'u be Ala ka sariyaw to yen ka mɔgɔw ka landaw bato. 9A y'a fɔ u ye tugu ko: «Aw be sababu sɔrɔ ka ban Ala ka sariya la k'aw ka landaw kɛ. 10- Musa y'a fɔ ko mɔgɔ k'a baa n'a faa boɲa, ko ni mɔgɔ min y'a faa, walima a baa nɛni, k'o tigi ka kan ka faga. 11Nga aw b'a fɔ ko ni mɔgɔ dɔ y'a fɔ a faa, walima a baa ye ko ale tun ka kan k'a dɛmɛ ni fɛɛn min ye, ko a y'o di Ala ma, 12aw b'a kɛ o tigi t'a faa, walima a baa dɛmɛ n'a bololafɛn si ye tugu. 13O cogo la, aw be ɲɔgɔn kalan landa minw na, aw be Ala ka kuma kɛ kumafu ye olu kosɔn. Aw b'o bɔɲɔgɔnko caaman kɛ.»\nFɛɛn minw be mɔgɔ nɔgɔ\n14Yezu ye jama wele tugu k'a fɔ u ye ko: «Aw bɛɛ k'aw tulo malɔ ka n ka kuma faamu: 15Mɔgɔ be fɛɛn o fɛɛn don a daa la, o te se k'a nɔgɔ, nga min be bɔ a dusu la, o le b'a nɔgɔ. [ 16Ni tulo be min fɛ ka mɛnni kɛ, o ka mɛnni kɛ.]»\n17Yezu bɔra jama kɔrɔ ka taga don soo kɔnɔ tuma min na, a ka kalandenw y'a ɲininga o kuma kɔrɔ la. 18A y'u jaabi ko: «Aw fana ye hakilitanw ye wa? Aw m'a lɔn ko mɔgɔ be fɛɛn o fɛɛn don a daa la, k'o te se k'a nɔgɔ wa? 19Bari o te don a dusu la, nga o be don a kɔnɔ la, o kɔ, a be taga banakɔ.»\nO cogo la, Yezu y'a yira a ka kuma fɛ ko dumunifɛn bɛɛ be se ka dumu.\n20A y'a fɔ u ye fana ko: «Fɛɛn minw be bɔ mɔgɔ dusu la, olu le b'a nɔgɔ. 21Miiriyajuguw be bɔ mɔgɔ dusu le la, ani kakalaya, ni soɲali, ani mɔgɔfaga, 22ɲamɔgɔya, wasabaliya, juguya, namara, mɔgɔkolonya, ɲagoya, nɛnili, yɛrɛboɲa, ani miiribaliya. 23Kojugu nunu bɛɛ be bɔ mɔgɔ dusu la, olu le b'a nɔgɔ.»\nYezu ni Fenisi jamana muso dɔ\n24O kɔ, Yezu bɔra zuwifuw ka mara la ka taga Tiri gɛrɛfɛdugu dɔ la. A jigira mɔgɔ dɔ ka soo. A tun t'a fɛ mɔgɔ si k'a lɔn ko ale b'o soo nin kɔnɔ, nga mɔgɔw nana bɔ a kala ma. 25Muso dɔ tun be yen, jina tun b'a denmuso la. A ye Yezu kibaru mɛn dɔrɔn, a tagar'a kunbiri gwan Yezu kɔrɔ. 26O muso tun te zuwifu ye. A wolola Siri gɛrɛfɛ jamana dɔ la min tɔgɔ ko Fenisi. A ye Yezu daali ko a ka jina gwɛn ka bɔ a denmuso la. 27Nga Yezu ye talen la a ye ko: «A to denmisɛnw ka dumuni kɛ fɔlɔ bari a daganin tɛ ka denmisɛn ka dumuni ta k'a fili wuluw ye.»\n28A ye Yezu jaabi ko: «Matigi, o ye tiɲɛ ye, nga ka denmisɛnw to dumuni na, dumuni murumuru minw be ben, wuluw b'o dumu.»\n29O tuma na, Yezu y'a fɔ a ye ko: «I ka kuma nin kosɔn, jina bɔra i denmuso la ka ban. Segi ka taga soo.»\n30Muso segira ka taga soo. A tagara deen lanin sɔrɔ kalaka kan. Jina tun bɔra a la ka ban.\nYezu be cɛɛ tulogweren dɔ kɛnɛya\n31Yezu bɔra Tiri mara la ka taga tɛmɛ Sidɔn, ka Dugu Tan mara cɛɛ tigɛ ka sɔrɔ ka taga Galile baa faan fɛ. 32Mɔgɔ dɔw tagar'a sɛgɛrɛ ni cɛɛ tulogweren dɔ ye. A tun te se ka kuma ka ɲa fana. U ye Yezu daali ko a k'a bolo la cɛɛ kan k'a kɛnɛya. 33O la, Yezu tagara n'a ye a danna. A y'a bolokunnadenw don cɛɛ tulo la k'a daji mɔ a nɛnkun na. 34O kɔ, Yezu y'a ɲaa kɔrɔta sanfɛ ka ninakili ni fanga ye k'a fɔ a ye u ka kaan na ko: «Efata!» O kɔrɔ ko i tulo ka yɛlɛ.\n35O yɔrɔnin bɛɛ, cɛɛ tulo yɛlɛla, a nɛnjuru fonina, a y'a daminɛ ka kuma ka ɲa. 36Yezu y'a fɔ u ye k'a gwɛlɛya k'u kan'a fɔ mɔgɔ si ye. Nga a tora k'a gwɛlɛya u ma cogo min na, u tora ka koo nin kibaru jɛnsɛn ten. 37Mɔgɔw kabakoyaninba tun b'a fɔra ko: «A be koo minw kɛ, o bɛɛ ka ɲi kosɔbɛ! A be tulogwerenw yɛrɛ tulo yɛlɛ, k'a kɛ bobow be kuma.»


Zer 44 AKKDC08 - Masaba kumana Zeremi fɛ zuwifuw bɛɛ - Bible Search\nZer 43 Zer 45\nZuwifuw ka kojugu, Ezipiti jamana la\n1Masaba kumana Zeremi fɛ zuwifuw bɛɛ kosɔn, minw tagara sigi Ezipiti jamana la. Dɔw tun be Migidɔli dugu kɔnɔ, ni Tapanɛ, ni Manfisi, ani Patɔrɔsi mara la.p 2Masaba, Setigi, Isirayɛli ka Ala ko: «Ne ye sigɛn min bɛɛ la Zeruzalɛmu ni Zuda mara dugu tɔw bɛɛ kan, aw y'o ye. U kɛra tomow ye bii, mɔgɔ si te yen. 3U ka kojuguw kama lo u ye minw kɛ ka ne dimi. U tagara joow sɔn, k'u bato, u tun te minw lɔn, aw n'aw faaw fana ma minw lɔn. 4Ne tora ka n ka baarakɛlaw bɛɛ, kiraw ci aw ma k'a fɔ aw ye ko aw kana kojuguba nin kɛ min man di ne ye fewu. 5U m'u tulo malɔ, u ma mɛnni kɛ, k'u ka juguya dabila, k'u ka josɔnko dabila. 6O kama, ne dimina ka fariya Zeruzalɛmu bɔlɔnw ni Zuda mara dugu tɔw ma, k'u halaki i n'a fɔ tasuma. U kɛra tomo ye, ani dusukasiyɔrɔw ye bii.\n7«Ayiwa, sisan, ne Masaba, Setigi Ala, Isirayɛli ka Ala ko: Mun na aw b'a la ka kojuguba nin ɲɔgɔn kɛ aw yɛrɛ la ten, k'a kɛ Zuda mara mɔgɔw halakira, cɛɛw, ni musow, ni denmisɛnw, ani denɲɛninw, fɔɔ tɔɔ si ma to aw la? 8Aw be ne dusu dimi n'aw ka kɛwaliw ye. Aw be joo sɔn Ezipiti jamana la, aw nana sigi yɔrɔ min na. Aw ben'a kɛ ten fɔɔ aw be halaki, ani ka kɛ dangafɛn ni maloyafɛnw ye dugukolo kan siyaw bɛɛ fɛ. 9Aw faaw, ni Zuda mara masacɛw, n'u ka musow, aw yɛrɛ n'aw ka musow, aw bɛɛ ye kojugu minw kɛ Zeruzalɛmu bɔlɔnw kɔnɔ ni Zuda mara la, aw ɲinɛna o kɔ wa? 10Fɔɔ ka na se bii ma, u ma nimisa o la ka ye. U ma siran, u ma n ka sariya bato, u ma n ka kuma jati, ne ye min di olu n'uw faaw ma.\n11«Ayiwa, o kama, ne Masaba, Setigi, Isirayɛli ka Ala ko: Ne y'a latigɛ ka bɔnɛ lase aw ma, ka Zuda mara mɔgɔw bɛɛ halaki. 12Zuda mara mɔgɔ tɔɔ minw tun y'a latigɛ ko u be taga sigi Ezipiti jamana la, ne bena wili olu bɛɛ kama, u bɛɛ bena sa Ezipiti jamana la. Murujan ni kɔngɔ le bena u faga: U bɛɛ, denmisɛn fara mɔgɔkɔrɔba kan, murujan ni kɔngɔ le bena u faga. U bena kɛ dusukasifɛnw, ni dangafɛnw, ani nɛnifɛnw ye. 13Minw siginin be Ezipiti jamana la, ne bena na wili olu kama ni murujan ye, ani ka kɔngɔ bila u la, ni fɔɲɔbana, i n'a fɔ ne y'a kɛ Zeruzalɛmukaw la cogo min na. 14Zuda mara mɔgɔ tɔɔ minw tora n'u nana sigi Ezipiti jamana kɔnɔ, olu si tena bɔ, u si tena to nii la ka segi ka taga sigi Zuda mara la, min ka di u ye haali! Mɔgɔ damani dɔrɔn le bena kɔsegi yen.»\n15Cɛɛ minw tun b'u musow ka josɔnkow kala ma, ni muso caaman minw tun be yen ani mɔgɔ minw bɛɛ tagara sigi Ezipiti jamana ni Patɔrɔsi mara la, olu ye Zeremi jaabi ko: 16«I ye kuma min fɔ an ye Masaba tɔgɔ la, an t'a fɛ k'u mɛn. 17An ye koo minw ŋaniya ta, an bena o bɛɛ le kɛ. An bena Sankolo kɔnɔ masamusor sɔn, ani ka jii bɔn a ye, i n'a fɔ an tun y'a kɛ cogo min na Zeruzalɛmu bɔlɔnw kɔnɔ ni Zuda mara dugu tɔw la. Anw, n'an faaw, n'an ka masaw, ani an ɲamɔgɔw. Dumuni tun te dɛsɛ an fɛ, an tun be lafiya la, an tun te gwɛlɛya lɔn. 18Kabini an y'a sɔnko dabila, ani ka jii bɔnko dabila, fɛɛn bɛɛ be dɛsɛ an fɛ, murujan ni kɔngɔ b'a la k'an faga!»\n19Musow ye dɔ fara o kan ko: «Anw be Sankolo kɔnɔ masamuso sɔn, ka jii bɔn a ye, a fɔra ko an cɛɛw ma sɔn o ma wa? U b'a kala ma ko an be to ka ŋɔmi dilan ka kɛ i ko a jaa yɛrɛ, k'u yiran ani ka jii bɔn a ye.»\n20O tuma na, Zeremi y'a fɔ jama bɛɛ ye, cɛɛw ni musow, minw tun b'a jaabira ten ko: 21«Aw ye sɔnni min kɛ Zeruzalɛmu bɔlɔnw la, ani Zuda mara dugu tɔw kɔnɔ, aw, n'aw faaw, n'aw ka masaw, ani aw ɲamɔgɔw, ni jamanadenw, yala Masaba ɲinɛna o kɔ wa? A hakili t'a la wa? 22Aw ka kɛwalijuguw n'aw ka kokolonw kosɔn, Masaba ma se ka muɲu tugu. O kama le aw ka jamana kɛra dangafɛn, ni tomo ye, dusukasiyɔrɔ. A kɛra yɔrɔlakolon ye, mɔgɔ te yen, i n'a fɔ a be cogo min na bii. 23Nin bɔnɛ nin be sera aw ma bii bari aw ye joow sɔn ka Masaba hakɛ ta, aw ma mɛnni kɛ a fɛ, aw m'a ka sariyaw n'a ka latigɛkow bato.»\n24O kɔ, Zeremi y'a fɔ jama bɛɛ ani musow bɛɛ ye tugu ko: «Aw Zuda mara mɔgɔ minw bɛɛ be Ezipiti jamana la, aw ye mɛnni kɛ Masaba ka kuma na. 25Masaba, Setigi, Isirayɛli ka Ala ko: Aw, n'aw musow ye dajuru ta ko aw bena Sankolo kɔnɔ masamuso sɔn ka jii bɔn a ye. Aw ye min fɔ, tiɲɛ na, aw y'o le kɛ.\n«Ayiwa, aw k'aw ka dajuru sara! 26Ayiwa, aw zuwifu minw siginin be Ezipiti jamana la, aw ye Masaba ka kuma lamɛn. A ko: Ne b'a fɔ aw ye tiɲɛ na ko: Zuda mara mɔgɔ si tena ne tɔgɔ wele tugu ka kali k'a fɔ ko: ‹Matigi, Masaba kosɔn!› 27Ne b'u kɔlɔsira, bɔnɛ kama lo, u ka ɲa kama tɛ. Zuwifu minw bɛɛ siginin be Ezipiti jamana la, olu bɛɛ bena halaki pewu ni murujan, ni kɔngo ye. 28Mɔgɔ damani dɔrɔn bena kisi murujan ma. U bena bɔ Ezipiti jamana la ka kɔsegi Zuda mara la. Nga Zuda mara mɔgɔ tɔɔ minw bɛɛ tun siginin be Ezipiti jamana la, olu ben'a lɔn min ka kuma le bena kɛ, ne ta, walima olu ta.\n29«Ayiwa, taamasiɲɛ filɛ, min ben'a yira ko ne bena aw tɔɔrɔ yan yɔrɔ nin na janko aw k'a lɔn ko ne ye bɔnɛ min koo fɔ aw kosɔn, k'o bena kɛ. Ne Masaba le ko ten. 30- Ne bena Ezipiti masacɛ Ofara don a juguw bolo, minw b'a fagayɔrɔ ɲinina i n'a fɔ n ye Zuda mara masacɛ Sedesiyasi don a jugu Babilɔni masacɛ Nabukodonozɔri bolo cogo min na. Min tun b'a fɛ k'a faga.» Masaba le ko ten.


Zer 13 AKKDC08 - Masaba y'a fɔ ne ye ko: «Taga - Bible Search\nZer 12 Zer 14\nCɛsirilan min te foyi ɲa\n1Masaba y'a fɔ ne ye ko: «Taga cɛsirilan san min dilanna ni jese ɲanaman ye, k'i cɛɛ siri n'a ye. E kan'a don jii la!» 2Ne ye cɛsirilan nin san Masaba ka fɔcogo la ka n cɛɛ siri n'a ye. 3Masaba kumana ne fɛ a siɲɛ filanan na ko: 4«I ye cɛsirilan min san n'a sirinin be i cɛɛ la, o bɔ ka wili ka taga Efarati baji faan fɛ k'a dogo farawo dɔ la.» 5Ne tagar'a dogo o yɔrɔ la Masaba ka fɔcogo la. 6Waatijan tɛmɛnin kɔ, Masaba y'a fɔ ne ye ko: «Wili ka taga Efarati baji faan fɛ, e tun ye cɛsirilan min dogo yen, i k'a ta.» 7Ne wilila ka taga Efarati baji faan fɛ ka cɛsirilan nin yaala k'a bɔ a dogoyɔrɔ la. Nga a bɛɛ tun cɛnna. A tun te foyi ɲa tugu.\n8O tuma na, Masaba y'a fɔ ne ye ko: 9«Ne Masaba ko: O cogo kelen na, ne bena Zuda mara ka yɛrɛboɲa ani Zeruzalɛmu ka yɛrɛboɲakojugu ban. 10Nin siyajugu, min banna ka ne ka kumaw mɛn k'u kuun gwɛlɛya k'u yɛrɛ sago kɛ ka boliboli batofɛn wɛrɛw kɔ janko k'u sɔn ani ka biri u ɲafɛ, a ka kɛ i n'a fɔ cɛsirilan nin, min te se ka foyi ɲa tugu. 11Mɔgɔ be cɛsirilan kɛ k'a cɛ siri cogo min na, o cogo kelen na, ne tun ye Isirayɛli ni Zuda mara mɔgɔw kɛ ka n cɛ siri. Waasa u ka kɛ ne ka mɔgɔw ye, ka kɛ sababu ye ne tɔgɔ ka bɔ, ani ne ka tanuli sɔrɔ, ani kunkɔrɔta. Nga u ma mɛnni kɛ ne fɛ. Ne Masaba le ko ten.\n12«A fɔ u ye ko ne Masaba, Isirayɛli ka Ala ko: ‹Dɔrɔdagaw bɛɛ ka ɲi ka fa ni dɔrɔ le ye.› U ben'a fɔ i ye ko: ‹An t'a lɔn ko dɔrɔdagaw bɛɛ ka ɲi ka fa ni dɔrɔ ye wa?› 13O tuma na, i k'a fɔ u ye ko ne Masaba ko n bena jamanadenw bɛɛ fafa ni dɔrɔ ye, minw be masaya la Dawuda nɔɔ na, olu ni sarakalasebagaw, ni kiraw ani Zeruzalɛmukaw bɛɛ, 14k'u nɔɔninɔɔni ɲɔgɔn kan, faaw ni deenw ɲɔgɔn fɛ. Ne Masaba le ko ten. Ne tena makari u la fewu, ne bena u halaki le.»\n15Aw y'aw tulo malɔ kosɔbɛ,\naw kana aw yɛrɛ boɲa,\nbari Masaba le be kumana.\n16- Aw ka Masaba aw ka Ala boɲa,\nsanni a ka dibi don,\nsanni aw seen ka talon kuluw la, dibi kosɔn.\nAw be kɛnɛ kɔnɔna,\nnga a bena o dibi,\nk'a yɛlɛma dibiba ye.\n17- N'aw ma mɛnni kɛ,\nn bena dogo ka kasi aw ka yɛrɛboɲa kosɔn.\nN ɲaji bena woyo i ko jii.\nBari, Masaba ka jama bena minɛ ka taga.\n18Masaba y'a fɔ ne ye ko\nn k'a fɔ masacɛ n'a bamuso ye\nk'u ka jigi ka sigi duguma,\nbari u ka masafugulan nɔɔrɔmanw bɔra u kunna ka ben.\n19Dugu minw be worodugu ɲafan fɛ,\nolu datugura, mɔgɔ te yen k'u yɛlɛ.\nZuda mara mɔgɔw bɛɛ minɛna ka taga,\nu bɛɛ le tagara.\n20Zeruzalɛmu, i ɲaa kɔrɔta ka mɔgɔw natɔ filɛ\nka bɔ kɔgɔdugu ɲafan fɛ.\nJama min kalifara i ma, a be min?\nMin tun ye i ka kunkɔrɔtafɛn ye.\n21I bena mun le fɔ ni e ye mɔgɔ minw deli i la,\nni olu nana wili i kama ka kɛ i kuntigiw ye?\nTɔɔrɔ tena i sɔrɔ i ko muso jigibagatɔ ta wa?\n22I bena i yɛrɛ ɲininga ko:\n«Mun na nin be kɛra ne la?»\nI ka kojugu caaman kosɔn lo,\no b'i ka tafe sama ka yɛlɛ sanfɛ\nka fanga la i kan.\n23Etiyopika be se k'a fari ɲaa yɛlɛma wa?\nWaraninkala be se k'a fari tɔnitɔni nɔɔ yɛlɛma wa?\nAw minw delila kojugu la,\naw bena se ka koɲuman kɛ wa?\n24«Ne Masaba bena aw yɛrɛkɛ i ko kongo kɔnɔ fɔɲɔ be kala murumuru yɛrɛkɛ cogo min na.\n25O le latigɛra aw ye,\nne ye niyɔrɔ min bila aw ye.\nBari aw ɲinɛna ne kɔ,\nk'aw jigi la galonfɛnw kan.\nNe Masaba le ko ten.\n26Ne yɛrɛ bena i ka tafe sama ka yɛlɛ\nfɔɔ i ɲada kan,\njanko u k'i maloyayɔrɔ ye.\n27I ye kakalaya minw kɛ,\nan'i ka nisɔndiyakan nunu,\ni ye kokolon minw kɛ\nkuluw kan ani kongow kɔnɔ,\nne ye olu ye.\nNe y'i ka nɔgɔw ye.\nEe! Zeruzalɛmu, i t'i yɛrɛ saniya!\nE bena to tan fɔɔ tuma jumɛn?»


Zer 36 AKKDC08 - Zoziyasi deen Yoyakimu ka masaya saan - Bible Search\nZer 35 Zer 37\nZeremi be kuma\n1- Zoziyasi deen Yoyakimu ka masaya saan naaninan na Zuda kunna, Masaba kumana Zeremi fɛ ko: 2- «Sɛbɛ dɔ ɲini, ne ye kuma minw bɛɛ fɔ i ye, Isirayɛli ni Zuda mara kosɔn, ani siya tɔw bɛɛ kosɔn, k'a ta loon min ne y'a daminɛ ka kuma i fɛ Zoziyasi ka tile la fɔɔ ka n'a bila bii la, i k'o bɛɛ sɛbɛn a kɔnɔ. 3Ne ko n bena kojugu min kɛ Zuda mara mɔgɔw la, n'u y'o bɛɛ mɛn, n'a sɔrɔ u kelen kelen bɛɛ bena faran u ka sirajuguw la. O la, ne bena u ka juguya n'u ka hakɛ yafa u ma.»\n4Zeremi ye Neriya deen Baruki wele. Masaba tun ye kuma minw bɛɛ fɔ Zeremi ye, a y'o fɔ a ye, a y'o sɛbɛn sɛbɛ nin kɔnɔ. 5O kɔ, Zeremi y'a fɔ Baruki ye ko: «U y'a latigɛ ko ne te se ka taga Masaba ka soo kɔnɔ. 6E yɛrɛ ka taga yen sundonlon dɔ la. Ne ye Masaba ka kuma minw fɔ i ye n'i y'u sɛbɛn, i k'u kalan jama ye. O kalan Zuda mara mɔgɔw bɛɛ ye minw bɔra u ka duguw la ka na. 7N'a sɔrɔ u bena Masaba daali, ani u kelen kelen bɛɛ bena faran u ka sirajuguw la, bari Masaba ko a diminin lo kosɔbɛ siya nin kɔrɔ.»\n8Kira Zeremi tun y'a fɔ Neriya dencɛ Baruki ye ko a ka koo min kɛ, a y'o bɛɛ kɛ. Masaba ka kuma min tun be sɛbɛ kɔnɔ, a y'o kalan Masaba ka soo kɔnɔ.\n9Zuda masacɛ Yoyakimu, Zoziyasi dencɛ ka masaya saan duurunan na, o kalo kɔnɔntɔnnan, cii fɔra Zeruzalɛmukaw bɛɛ ye, ni Zuda mara dugu mɔgɔw bɛɛ minw be Zeruzalɛmu, ko u ka na suun don Masaba ɲakɔrɔ. 10O tuma na, Baruki ye Zeremi ka kuma kalan sɛbɛ nin kɔnɔ jama bɛɛ ɲana Masaba ka soo kɔnɔ Safan deen Gemariyawu sɛbɛnnikɛla ka bondennin kɔnɔ. O boon nin tun be Alabatoso sanfɛ luu kɔnɔ, Donda kuraman kɔrɔ.\n11Masaba ka kuma min bɛɛ sɛbɛnna sɛbɛ nin kɔnɔ, Safan deen Gemariyawu dencɛ Mikayewu y'o bɛɛ mɛn. 12A jigira ka taga don sɛbɛnnikɛla ka baarakɛso kɔnɔ, masaso kɔnɔ. Ɲamɔgɔw bɛɛ tun be ɲɔgɔnye la o yɔrɔ la: sɛbɛnnikɛla Elisama tun be yen, ni Semayawu dencɛ Delayawu, ni Akubɔri dencɛ Ɛlinatan, ni Safan dencɛ Gemariyawu, ni Ananiyawu dencɛ Sedesiyasi ani ɲamɔgɔ tɔw bɛɛ. 13Mikayewu ye kuma minw bɛɛ mɛn, Baruki tun be sɛbɛ nin kalanna tuma min na jama ɲana, a y'o bɛɛ fɔ u ye.\n14O tuma na, ɲamɔgɔ nunu ye Kusi deen Selemiyawu deen Netaniyawu dencɛ Yewuda ci Baruki fɛ, ko a ye sɛbɛ min kalan jama ɲana, ko a ka na n'a ye. Neriya deen Baruki ye sɛbɛ nin ta ka taga n'a ye u fɛ. 15U y'a fɔ a ye ko: «Sigi ka sɛbɛ nin kalan an ye.» Baruki y'a kalan. 16U ye kuma nunu bɛɛ mɛn tuma min na, u bɛɛ siranninba tora ka ɲɔgɔn filɛfilɛ. U y'a fɔ Baruki ye ko: «Fɔɔ an ka kuma nunu bɛɛ fɔ masacɛ ye.» 17U ye Baruki ɲininga ko: «I kɛra cogo di ka kuma nin bɛɛ sɛbɛn?» 18A y'u jaabi ko: «A y'a bɛɛ fɔ n ye, ne y'a sɛbɛn sɛbɛ kɔnɔ.» 19O tuma na, ɲamɔgɔ nunu y'a fɔ Baruki ye ko: «Taga i dogo, ele ni Zeremi, mɔgɔ si kana aw yɔrɔ lɔn.» 20U ye sɛbɛ nin to sɛbɛnnikɛla Elisama ka baarakɛso kɔnɔ ka taga masacɛ fɛ a ka luu kɔnɔ. U ye koo nin bɛɛ ɲafɔ a ye.\n21Masacɛ ye Yewuda ci ka taga sɛbɛ nin ta. A tagar'a ta sɛbɛnnikɛla Elisama ka baarakɛso kɔnɔ, ka n'a kalan masacɛ ni ɲamɔgɔw bɛɛ ɲana, minw tun lɔnin be a gɛrɛfɛ. 22O kɛra saan kalo kɔnɔntɔnnan na minkɛ, masacɛ tun siginin be a ka nɛnɛ waati masaso kɔnɔ ni tasuma b'a kɔrɔ. 23Ni Yewuda tun ye faan saba, walima naani minw kalan ka ban, masacɛ b'o tigɛ ni sɛbɛnnikɛla ka sɛbɛtigɛmuru ye k'o don tasuma la. A kɛra ten fɔɔ sɛbɛ nin bɛɛ jɛnina tasuma la. 24Masacɛ n'a ka dakɔrɔsigiw bɛɛ, minw ye kuma nunu bɛɛ mɛn, u ma siran tugu, u ma u ka faniw faran dusukasi bolo. 25Ɛlinatan, ni Delayawu, ani Gemariyawu tun y'a ɲini masacɛ fɛ ko a kana sɛbɛ nin jɛni, nga a ma mɛnni kɛ u fɛ. 26A tilara ka sira di Yerameyɛli ma, min tun ye ɲamɔgɔ dɔ ye, ale ni Aziriyɛli deen Serayawu, ni Abudeyɛli deen Selemiyawu ma, k'u ka taga sɛbɛnnikɛla Baruki ni kira Zeremi minɛ. Nga Masaba tun y'u dogo.\n27Baruki tun ye Zeremi dalakuma min sɛbɛn, masacɛ y'o jɛni ka ban tuma min na, Masaba kumana Zeremi fɛ ko: 28«Sɛbɛ dɔ wɛrɛ ta tugu, kuma min bɛɛ tun be sɛbɛ kɔrɔman kɔnɔ, ni Zuda mara masacɛ Yoyakimu y'a jɛni, i ka segi k'o bɛɛ sɛbɛn yen. 29A fɔ Zuda mara masacɛ Yoyakimu kosɔn ko ne Masaba ko a ye sɛbɛ nin jɛni ka ne jalaki, ko mun na Zeremi y'a sɛbɛn ko Babilɔni masacɛ bena na jamana nin cɛn k'a kɔnɔ mɔgɔw ni begɛnw halaki. 30O la do, ne Masaba b'a fɔra Zuda mara masacɛ Yoyakimu kosɔn ko mɔgɔ tena sɔrɔ a kɔmɔgɔw la min bena sigi Dawuda ka masasigilan kan. Ko a suu bena bila tile k'a jɛni, ani sufɛ, nɛnɛ k'a minɛ. 31Ne bena wili ale n'a deenw, n'a ka dakɔrɔsigiw kama u ka kɛwalijuguw kosɔn. Ne ye bɔnɛ minw bɛɛ koo fɔ u kama n'u te mɛnni kɛra ne fɛ, ne ben'a kɛ o bɛɛ ka olu ni Zeruzalɛmukaw ani Zuda mara mɔgɔw sɔrɔ.»\n32Zeremi ye sɛbɛ wɛrɛ ta k'o di Neriya deen sɛbɛnnikɛla Baruki ma. Zuda masacɛ Yoyakimu tun ye sɛbɛ min jɛni, Zeremi y'o kɔnɔnakuma bɛɛ fɔ, Baruki y'o bɛɛ sɛbɛn. O kuma bɔɲɔgɔnko caaman fana sɛbɛnna ka fara a kan.


Ɛst gir 8 AKKDC08 - O loon kelen yɛrɛ la, masacɛ - Bible Search\nƐst gir 7 Ɛst gir 9\nƐst gir 8\n1O loon kelen yɛrɛ la, masacɛ Aritasɛrisɛsi ye Aman ka soo bɛɛ di a ka muso Ɛsitɛri ma, Aman min tun ye zuwifuw tɔgɔ cɛnbaga ye. O loon yɛrɛ la fana, masacɛ ye Maridose wele a fɛ, bari Ɛsitɛri tun y'a fɔ ko Maridose ye ale ka mɔgɔ dɔ ye. 2Masacɛ tun y'a ka bololanigɛ min di Aman ma ka sɔrɔ k'a minɛ a fɛ, a y'o bɔ k'a di Maridose ma. Ɛsitɛri fana ye Maridose sigi Aman ka soo kunna.\n3O kɔ, Ɛsitɛri tagar'a kunbiri gwan masacɛ ɲakɔrɔ ka kuma a fɛ tugu, k'a daali ko a k'a to Aman ye baarajugu min ŋaniya zuwifuw kama, o ka dabila.\n4Masacɛ y'a ka sanubere wili k'a sin Ɛsitɛri ma, a wilila ka lɔ masacɛ ɲafɛ, 5k'a fɔ a ye ko: «Masacɛ, n'i be sɔn, ni ne koo ka d'i ye, a to u be sɛbɛ dɔ sɛbɛn min b'a yira ko Aman ka bataki kɔnɔnako daa fagara, a tun ye min latigɛ k'a sɛbɛn janko u k'i ka maraw bɛɛ kɔnɔ zuwifuw faga. 6Kojugu min bena ne ka siya sɔrɔ, ne be se k'o ye k'o muɲu cogo di? Ne ka siya bena halaki, ne be kisi cogo di?»\n7O la, masacɛ y'a fɔ a ka muso Ɛsitɛri ye ko: «Ne ye Aman ka soo di e Ɛsitɛri ma, Aman yɛrɛ dulonna ka ban lɔgɔ kan, bari a tun wilila zuwifuw kama. E be mun le fɛ tugu? 8Aw yɛrɛ ka bataki dɔ sɛbɛn ni ne masacɛ tɔgɔ ye, sɛbɛncogo min ka di aw ye, ka taamasiɲɛ kɛ a kan ni ne masacɛ ka bololanigɛ ye, bari n'u ye bataki min sɛbɛn ka taamasiɲɛ la a kan ni masacɛ ka bololanigɛ ye, mɔgɔ te se k'o kɔnɔnakuma yɛlɛma.» 9O waati yɛrɛ la, u ye masacɛ ka sɛbɛnnikɛlaw wele. U ye batakiw sɛbɛn, ka kɛɲɛ saan nin kalo fɔlɔ tile mugan ni sabanan loon, min ye Nisan kalo ye, k'u ci zuwifuw ni masacɛ ka dakɔrɔsigiw ma, ni masacɛ ka lasigidenw ani a ka mara kɛmɛ ni mugan ni wolonwula kuntigiw ma, k'a ta Ɛndi jamana na fɔɔ ka ta'a bila Etiyopi jamana na. U y'a sɛbɛn ka kɛɲɛ ni mara kelen kelen bɛɛ ka siyakan ye. 10U ye bataki nunu sɛbɛn ni masacɛ tɔgɔ ye, ani ka taamasiɲɛ la kan n'a ka bololanigɛ ye. O kɔ, bataki dibagaw tagara n'u ye. 11U y'a sɛbɛn k'a fɔ zuwifuw ye ko u k'u yɛrɛ ka sariya bato dugu bɛɛ la, ko u fana ka jija k'u juguw kɛlɛ, ani k'u kɛ cogo min y'u diya. 12K'o koo ka kɛ loon kelen na, masacɛ Aritasɛrisɛsi ka maraw bɛɛ kɔnɔ, saan kalo tan ni filanan tile tan ni sabanan loon, min ye Adari kalo ye.\nZuwifuw dɛmɛ sɛbɛ\n1 Bataki nin kɔnɔnakuma filɛ: «Masacɛba Aritasɛrisɛsi be nin sɛbɛ nin ci a ka maraw ɲamɔgɔw ma, minw be yɔrɔ kɛmɛ ni mugan ni wolonwula la, k'a ta Ɛndi jamana ma fɔɔ ka taga se Etiyopi, an jɛnɲɔgɔnw bɛɛ, an b'aw fo.\n2 «Mɔgɔ caaman be yen, ni mɔgɔɲumanw y'u boɲa dɔrɔn, u be wili k'u ka nigɛlakow caya. 3 Boɲa min b'o kan, o t'u wasa fewu. U b'a fɛ ka kojugu kɛ an yɛrɛ la. U te dan o ma fana, nga u be wili ka janfa siri u mako ɲabagaw la. 4 U be kɛ ɲumanlɔnbali ye tigitigi mɔgɔ tɔw faan fɛ. U fana b'u yɛrɛ to dabayakuma fɔbaga bolo, minw te konyuman lɔn. U yɛrɛ be miiri ko u be se ka tila Ala ka kiti ma, min ɲaa be koo bɛɛ la.\n5 «K'a fara o kan, waati caaman na fanga be mɔgɔ minw bolo, olu be se ka l'a teriw dɔ la k'a ka fanga koo kalifa u ma, o kɔ, o teri nunu b'a ɲagami. U be se k'a kɛ fangatigi nin be kodagabali dɔ kɛ, ka taga niin don mɔgɔ jalakibali dɔ ka faga la. 6 O teri nunu be se ka fangatigiw ɲagami u ka miiriyanyuman na, n'u ka namarakuma ni galon ye.\n7 «Tiɲɛ na, mɔgɔ dɔw be yen minw be baara kɛra u man kan ni min ye, olu be baarajugu le kɛ siɲɛ caaman. Aw be se k'o faamu koo tɛmɛninw na, an be minw sɔrɔ an ka koo kɔrɔlenw na. O dama fana tɛ, an b'o faamu koo la minw be kɛ sisan yɛrɛ an lamini na.\n8 «O la, ne be koo bɛɛ kɛ k'a to hɛrɛ be sɔrɔ kosɔbɛ, ni ɲamalɔ, n ka masaya kɔnɔ. 9 O kama, ne bena yɛlɛmaniw kɛ minw ye wajibi ye. Koo minw mana don n bolo, n be olu ɲanabɔ ni hakilisigi ye kosɔbɛ.\n10 «O la, n'an be Amadatɔsi dencɛ Aman ka koo filɛ, Maseduwanika lo, an pɛrɛsiw dɔ tɛ, an ka sɔnɲuman t'a la, an y'a ladon kosɔbɛ. 11 Ne y'a ta k'a kɛ n teri ye. O teriya min labɛnnin be siya bɛɛ ye ne fɛ. Ale lo tun kɛra jama faa ye, mɔgɔ bɛɛ tun be to k'u kunbiri gwan a kɔrɔ bari ale lo tun be tugu ne kɔ masaya nin na.\n12 «Nga a ma se k'a yɛrɛ minɛ a ka yɛrɛboɲa kama. A tun b'a fɛ cogo o cogo ka ne faga ka n ka fanga bɔsi. 13 A ye cogo bɛɛ kɛ ni galon ye, janko k'a kɛ n ka Maridose faga, min tun ye ne kisi, ka to ka koɲuman kɛ ne ye tuma bɛɛ. Ne ka musoɲuman min ye Ɛsitɛri ye, a b'a fɛ k'ale fana n'a ka siya bɛɛ faga. 14 A tun b'a fɛ ka cogo ɲini ten k'a kɛ dɛmɛbaga kana sɔrɔ ne la, ani see kana kɛ n ye fana, o la, a be pɛrɛsiw ka masaya yɛlɛma k'a di Maseduwanikaw ma. 15 Ne y'a kɔlɔsi k'a ye ko janfateri nin tun b'a fɛ ka zuwifu minw faga, olu te kojugukɛlaw ye. U b'u ka koo ɲanabɔ ka kɛɲɛ ni sariyaɲuman ye, 16 Bari fɛɛn bɛɛ kuntigi Ala deenw lo, Ala min ka bon, a ɲanaman lo, ale lo y'a kɛ ne ka masaya yiriwara kosɔbɛ k'a ta n bɛmaw ka tile la fɔɔ ka na se bii ma.\n17 «O la, Amadatɔsi dencɛ Aman tun ye bataki minw ci aw ma, aw kana olu jati tugu. 18 Bataki nunu sɛbɛnbaga dulonna lɔgɔ kan Suze dugu donda la. Ala min ye Fɛɛn bɛɛ kuntigi ye, ale y'a ka jalaki ben a kan joona joona.\n19 «Aw ka bataki nin caya k'o nɔrɔ forobayɔrɔw la, ka sira di zuwifuw ma u k'u ka landa bato. 20 Loon min tun latigɛra, ni mɔgɔ dɔ wilila u kama, aw k'u dɛmɛ, o kɔrɔ, saan kalo tan ni filanan tile tan ni sabanan loon, *Adari kalo, aw k'u dɛmɛ k'u kɛlɛbagaw gwɛn. 21 Tiɲɛ na, Ala min ye Fɛɛn bɛɛ kuntigi ye, ale y'a ka jama wolomanin halakilon yɛlɛma k'a kɛ nisɔndiyalon ye.\n22 «Aw fana, aw ka kan k'o loon kɛ ɲanagwɛlon ye saan o saan, k'aw hakili jigi ka nisɔndiya. 23 Kabini sisan, o loon bena kɛ taamasiɲɛ ye ne fɛ ni pɛrɛsiw mɔgɔɲumanw fɛ ko u kuun tun bɔra halakili la, ani a be ne janfabaga hakili jigi ko u b'u yɛrɛ ka halakili le ɲinina.\n24 «Dugu o dugu, walima mara o mara mana ban ka ne ka fɔta bato, olu kɔnɔ mɔgɔw bena halaki ni taman ye ani ka o dugu jɛni. Adamaden tena sigi yen tugu, hali kongosogow ni kɔnɔw tena to yen abada.\n13«O bataki nunu ka kan ka nɔrɔ jamaw bena u ye yɔrɔ min na mara nin bɛɛ kɔnɔ, janko zuwifuw labɛnnin ka sɔrɔ o loon na k'u juguw kɛlɛ.» 14Ka kɛɲɛ ni masacɛ ka fɔta ye, bataki nunu dibagaw yɛlɛla soow kan ka teliya ka taga n'u ye. Koo nin sera yɔrɔ bɛɛ hali Suzi dugu kɔnɔ.\n15O kɔ, Maridose bɔra, masafani tun b'a kaan na, ni masafugulan sanulaman ye, ani kuun na meleke fani. Suzi dugu mɔgɔw y'a ye dɔrɔn, u nisɔndiyara. 16Hɛrɛ ni boɲa, o le tun kɛra zuwifuw ta ye o loon na. 17Masacɛ ka cii sera mara o mara kɔnɔ, dugu o dugu kɔnɔ, o yɔrɔ zuwifuw tun nisɔndiyara kosɔbɛ, ka ɲanagwɛ, ka dumuni kɛ ɲɔgɔn fɛ. Jamana kɔnɔ siya wɛrɛ caaman y'u yɛrɛ kɛ zuwifuw ye, ka kɛnɛkɛnɛ, bari u tun be siran u ɲa.


Piy fɔlɔ 3 AKKDC08 - Musow, aw fana k'aw yɛrɛ majigi aw - Bible Search\nPiy fɔlɔ 2 Piy fɔlɔ 4\nPiy fɔlɔ 3\nCɛɛ ni muso ka koo\n1- Musow, aw fana k'aw yɛrɛ majigi aw cɛɛw ye waasa hali ni dɔw be ban Ala ka kuma na, u ka sɔn a ma aw taamacogo sababu la, o kana kɛ kuma sababu la. 2Bari u ben'a ye ko aw taamacogo ka ɲi, ko aw be mɔgɔ boɲa. 3- Aw kana aw ka cɛɲa yira ni masirifɛnw ye, i n'a fɔ k'i kunsigi lalaga ɲanaman, ka sanu don ka fani ɲanaman don. 4Nga, aw ka kɛ sɔnɲumantigiw ye, hakili siginin, minw ka koo ka nɔgɔ. O le ka di Ala ye haali. 5Muso minw jigi tun be Ala kan fɔlɔfɔlɔ, olu sɔɔn tun be ten. U majiginin tun be u furucɛw ye, 6- i n'a fɔ Sara. A y'a yɛrɛ majigi Ibrayima ye fɔɔ ka to k'a wele ko: «N matigi.» N'aw be koɲuman kɛ, n'aw te siran fewu, aw be kɛ Sara denmusow ye.\n7- Cɛɛw, aw fana k'aw ka musow minɛ ka ɲa ni hakilitigiya ye bari aw barika ka bon n'u ta ye. Aw k'u boɲa bari nɛɛma kelen le bena kɛ aw bɛɛ ye. Aw ka to k'a kɛ ten, waasa aw be dalili minw kɛ, koo si kana na o bali.\nAn ka ɲɔgɔn minɛ ka ɲa\n8Ayiwa, aw bɛɛ ka ɲɔgɔn minɛ ka ɲa ni miiriya kelen ye. Aw ka ɲɔgɔn kanu i n'a fɔ balimaw, ka ɲɔgɔn dɛmɛ, ka makari ɲɔgɔn na, k'aw majigi ɲɔgɔn ye. 9Aw kana juguya sara ni juguya ye, walima ka dɔ ka nɛnili segi a ma. Nga e ka duba le kɛ. Bari Ala ye aw minw wele, janko aw k'a ka duba sɔrɔ.\n10«Ni mɔgɔ min b'a fɛ ka sii sɔrɔ,\nani ka to hɛrɛ la,\no tigi k'a yɛrɛ minɛ kumajugu fɔli,\nani namarakuma ma.\n11A ka kojugu dabila ka koɲuman kɛ,\nka banba ka hɛrɛ ɲini.\nMatigi be janto mɔgɔtilenninw na,\na b'a tulo malɔ u ka dalilikan na.\nNga a be wili kojugukɛlaw kama.»\nKa tɔɔrɔ koɲuman kosɔn\n13Jɔn be se ka kojugu kɛ aw la, n'aw ye koɲumankɛlaw ye? 14Hali n'aw be tɔɔrɔ sɔrɔ aw ka koɲuman kosɔn, dagamu ye aw ta ye. Aw kana siran mɔgɔ si ɲa, aw hakili kana ɲagami. 15- Aw k'a lɔn aw dusu la ko aw Matigi Krista ye senu ye. Aw jigi min lanin b'a kan, ni dɔ kɛra aw ɲiningabaga ye, aw labɛnnin ka sɔrɔ tuma bɛɛ k'a tigi jaabi o la. 16Nga o jaabili nin ka kan ka kɛ ni dususuma, ni boɲa ye. Aw be kɛwaliɲuman minw kɛ Krista barika la, aw k'o kɛ ni kɔnɔgwɛ ye, waasa aw tɔgɔ cɛnbagaw ka maloya. 17Ka tɔɔrɔ koɲuman kosɔn, n'o ye Ala sago ye, o ka fisa ka tɔɔrɔ kojugu kosɔn.\nKrista be fɛɛn bɛɛ kunna\n18Krista sara adamadenw ka hakɛw kosɔn siɲɛ kelenpe, a banna. Ale mɔgɔtilennin sara mɔgɔ tilenbaliw kosɔn, waasa k'aw kɛ Ala taw ye. U y'a faga kɔni, nga a kununna Nii Senuman barika la. 19A tagara lahara kɔnɔ mɔgɔw waaju, ale Nii Senuman barika la. 20- Olu minw tun murutira Ala ma, a muɲuna, Nuhun ye kurunba lalaga, mɔgɔ damani le kisira o kɔnɔ, mɔgɔ seegi dɔrɔn. 21O jii nin tun kɛra batizeli taamasiɲɛ ye, min b'aw kisi bii. O te fari saniyako ye. Nga ŋaniyaɲuman lo an be min ta Ala faan fɛ. A b'aw kisi Yezu Krista ka kununni barika la a sanin kɔ, 22ale min tagara arijana na ka to Ala kinibolo la. Mɛlɛkɛw ni setigiw, ani fangatigi minw b'o yɔrɔ la, u bɛɛ majiginin be ale ye.


Kod 21 AKKDC08 - Masaba ye koɲuman kɛ Sara ye i ko a - Bible Search\nKod 20 Kod 22\n1Masaba ye koɲuman kɛ Sara ye i ko a tun y'a fɔ cogo min na, a y'a kɛ a ka fɔcogo la. 2- Sara ye kɔnɔ ta ka dencɛ wolo Ibrayima ye, ka kɛɲɛ ni Ala ka waati latigɛnin ye. O y'a sɔrɔ a kɔrɔla kosɔbɛ. 3Sara ye dencɛ min wolo Ibrayima ye, Ibrayima y'a tɔgɔ la ko Isiyaka. 4- Ibrayima y'a dencɛ Isiyaka kɛnɛkɛnɛ a wolonin tile seeginan loon i n'a fɔ Ala tun y'a fɔ a ye cogo min na. 5Isiyaka wolotuma na, Ibrayima sii tun ye saan kɛmɛ. 6Sara ko: «Ala y'a to ne sera ka yɛlɛ. Mɔgɔ o mɔgɔ ma n'a mɛn, o tigi bena yɛlɛ fana.»m\n7A y'a fɔ tugu ko: «Jɔn tun be se k'a fɔ Ibrayima ye ko Sara bena siin di deenw ma? O bɛɛ n'a ta, ne ye dencɛ wolo a ye a ka cɛkɔrɔbaya tuma na.»\nIbrayima be Agari ni Isimayɛli gwɛn\n8Deen boɲana, u y'a daa bɔ siin na. Loon min na Isiyaka daa bɔra siin na, Ibrayima ye ɲanagwɛba kɛ. 9Agari ka bɔ Ezipiti ye deen min wolo Ibrayima ye, ale yɛlɛla Isiyaka ma, Sara y'a ye. 10A y'a fɔ Ibrayima ye ko: «Jɔnmuso nin n'a dencɛ gwɛn, jɔnmuso deen ni ne dencɛ Isiyaka tena jɛn cɛɛn kan.» 11- O kuma ma diya Ibrayima ye fewu a dencɛ kosɔn. 12- Nga Ala y'a fɔ a ye ko: «I deen nin n'i ka jɔnmuso ka koo kana gwɛlɛya i ma. Sara mana fɛɛn o fɛɛn fɔ i ye, i ka sɔn o ma, bari Isiyaka le kɔmɔgɔw bena wele i deenw. 13Ne bena i ka jɔnmuso dencɛ kɛ siya dɔ bɛma ye, bari i kɔmɔgɔ dɔ lo.»\n14O dugusagwɛ sɔgɔma joona, Ibrayima ye dumuni ni jiforoko ta k'u di Agari ma. A y'a dulon a gaman na, k'a deen fana di a ma, k'a bila ka taga. A tagara to ka yaalayaala Bɛriseba kongokolon kɔnɔ. 15Foroko kɔnɔ jii banna tuma min na, Agari y'a deen bila yiridennin dɔ kɔrɔ 16ka tɛmɛ ka taga sigi yɔrɔ dɔ la. Ni u ye biɲɛ bon a be taga ben hakɛ min na, u furancɛ tun be bɛn o ma, bari a ko: «Deen nin te se ka sa ne ɲana.» K'a to o yɔrɔ la, a y'a daminɛ ka kasi kosɔbɛ. 17Ala ye deen kasikan mɛn. Ala ka mɛlɛkɛ tora sankolo la ka Agari wele k'a fɔ a ye ko: «Agari, mun le kɛra? Kana siran, bari deen nin be yɔrɔ min na, Ala y'a kasikan mɛn. 18Wili ka ta'a minɛ a bolo ma, ne ben'a kɛ siyaba faa ye.» 19Ala ye Agari ɲaa yɛlɛ, a ye kɔlɔn dɔ ye, jii be min kɔnɔ. A tagara foroko fa jii la ka dɔ di a deen ma, a y'a min. 20Ala tora deen nin fɛ, a boɲana. A siginin tun be kongokolon kɔnɔ, a kɛra mɔgɔ ye min be se biɲɛbon na kosɔbɛ. 21A tun be Paran kongokolon kɔnɔ, a baa ye Ezipiti sunguru dɔ ɲini a ye.\nIbrayima ni Abimelɛki be bɛɛn\n22- O waati la, Abimelɛki n'a ka kɛlɛdenw kuntigi Pikɔli nana Ibrayima fɛ k'a fɔ a ye ko: «Ala b'i fɛ i ka koo kɛtaw bɛɛ la. 23Ayiwa, sisan i ka kali Ala tɔgɔ la ko i tena ne janfa, ko i tena ne deenw, walima ne mamadenw fana janfa. Ne ye koɲuman kɛ i ye cogo min na, i ka o ɲɔgɔn kɛ ne ni jamana mɔgɔw ye, i siginin be min kɔnɔ.» 24Ibrayima y'a fɔ ko: «N bena kali.» 25Nga Ibrayima ye Abimelɛki jalaki kɔlɔn dɔ koo la, ale Abimelɛki ka baaradenw tun ye min bɔsi a fɛ fanga la. 26Abimelɛki y'a jaabi ko: «Mɔgɔ min ye o koo kɛ, ne ma o tigi lɔn. I fana tun ma o fɔ ne ye, ne fana ma bɔ a kala ma fɔɔ bii.» 27Ibrayima ye misiw ni begɛnmisɛnw minɛ k'o di Abimelɛki ma, u fila bɛnna. 28Ibrayima ye sagaden musoman wolonwula bɔ sagakulu la k'u bila danna. 29Abimelɛki y'a ɲininga ko: «I ye sagaden musoman wolonwula minw bila danna, o kɔrɔ ye mun ye?» 30A y'a jaabi ko: «I ka saga wolonwula nunu minɛ ne bolo k'a yira ko ne le ye kɔlɔn nin sogi.» 31O le y'a to o yɔrɔ tɔgɔ ko Bɛriseba, bari cɛɛ fila nunu kalila ɲɔgɔn ye o yɔrɔ la.n 32U bɛnna Bɛriseba, o kɔ, Abimelɛki n'a ka kɛlɛdenw kuntigi Pikɔli kɔsegira filisiw ka jamana na. 33Ibrayima ye yiri dɔ tutu Bɛriseba k'o kɛ hakilijigifɛn ye koo nin na. O yiri tɔgɔ ko tamarisi. A ye Masa Ala bato yen, ale min be yen tuma bɛɛ. 34Ibrayima sigira filisiw ka jamana na ka waatijan kɛ yen.


Zɔbu Introduction AKKDC08 - Bible Search\nƐst 10 Zɔbu 1\nMɔgɔ jalakibali dɔ le koo be fɔra kitabu nin kɔnɔ, o tigi tɔgɔ tun ko Zɔbu. A ye tɔɔrɔ caaman sɔrɔ a sii kɔnɔ, o bɛɛ n'a ta, a jigi tora Ala kan.\nLoon dɔ le sa, Sutana tagara Ala fɛ ka Zɔbu jalaki. A ko Zɔbu be siran Ala ɲa tɔnɔ le kama. Ko a b'o kɛra bari Ala y'a ta ɲa. Ala ye sira di Sutana ma ko a ka taga Zɔbu kɔrɔbɔ. Zɔbu bololafɛnw bɛɛ cɛnna, a deenw sara n'a ka begɛnw. A ka nafolo bɛɛ cɛnna, banajugu y'a minɛ. O bɔnɛ nunu bɛɛ tuma na, Zɔbu tun m'a lɔn kuun min na a be tɔɔrɔla. Koo min latigɛra Ala ka yɔrɔ la, ale t'o kala ma.\nTeri saba dɔ tun b'a fɛ, olu nan'a ladiyɔrɔ. O waati mɔgɔw tun be miiri ko Ala be koɲuman kɛbaga ta ɲa tuma bɛɛ, ko minw be kojugu kɛ, ko a be olu le ɲagwan. O la, Zɔbu teri mɔgɔ saba nunu ko Zɔbu ye kojugu kɛ, k'o la a be tɔɔrɔ la. Nga Zɔbu ma sɔn u ta ma. A ko ale ma kojugu kɛ Ala ɲakɔrɔ, a fana te tɔɔrɔ la o kama. Ala y'a to o tɔɔrɔ ser'a ma koo min kama, ko ale te o lɔn. O la, a b'a ɲini Ala fɛ ko a k'a yira ko ale Zɔbu tilennin lo.\nAla ma Zɔbu jaabi ten a ka ɲinigaliw la, nga a y'a yɛrɛ yira a la. Ala y'a yira Zɔbu la kuma na ko adamadenw te se k'ale ka kɛta ɲɔgɔn kɛ, ko u fana ten'a faamu ko mun na ale be nin, walima nin kɛ. O tuma na, Zɔbu y'a yɛrɛ majigi ka sɔn ko Ala kelen le ka bon ani ko ale kelen le be koo lɔn.\nKitabu nin kɔnɔnakuma kuncɛyɔrɔ la, an b'a ye ko Ala ye Zɔbu ta ɲa tugu. A tun bɔnɔna fɛɛn minw na, Ala y'o bɛɛ ɲɔgɔn fila fila d'a ma tugu. A teriw kɔni ma tiɲɛ sɔrɔ. Zɔbu tun m'a tɔɔrɔkun lɔn fewu. Nga a y'a jigi to Ala kan, a ko: «Ne kɔni y'a lɔn ko ne kunmabɔbaga be yen, a bena wili waati laban na.» (19.25)\nZɔbu ka tɔɔrɔko 1.1—2.13\nZɔbu b'a ka dusukasiko fɔ 3.1-26\nZɔbu n'a teri saba be kuma ɲɔgɔn fɛ 4.1—26.14\na siɲɛko fɔlɔ 4.1—14.22\na siɲɛko filanan 15.1—21.34\na siɲɛko sabanan 22.1—26.14\nZɔbu ka kuma laban 27.1—31.40\nEliyu be kuma Zɔbu fɛ 32.1—37.24\nAla be Zɔbu jaabi 38.1—42.6\nAla be Zɔbu ta ɲa 42.7-17


Mɔgɔ be se ka ɲumanya kɛ lafiɲɛlon na wa? | Yezu ka ɲɛnamaya\nMɔgɔ be se ka ɲumanya kɛ lafiɲɛlon na wa?\nYEZU BE WAAJULI KƐ ZUDE MARA LA\nA BE BANABAGATƆ DƆ KƐNƐYA JII LƆYƆRƆ DƆ LA\nYezu ye koo caaman kɛ a ka cidenya baara la Galile. Nka a ko: “Ne ka kan ka Ala ka masaya kibaru diman fɔ dugu tɔw la fana.” Tuma min na a y’o kumaw fɔ, a tun tɛ miirila Galile dɔrɔn lo la. O kama, a tagara “waajuli kɛ kalansow kɔnɔ Zude mara la.” (Luka 4:43, 44). O wagati tun bɛnnin lo sabu yanni dɔɔni a tun bena taga Tɛmɛnkan seli kɛ Zeruzalɛmu.\nYezu ye baara min kɛ Galile mara la, Evanziliw be koo caaman fɔ o koo la. Nka, a ye min kɛ Zude mara la, u tɛ bɛrɛ fɔ o koo la. Mɔgɔ caaman m’u mako don kibaro diiman na Zude mara la. Nka, o ma Yezu bali a ka baara la: a mana taga yɔrɔ o yɔrɔ, a be waajuli kɛ bɛrɛbɛrɛ ani a be ɲumanya kɛ mɔgɔw ye.\nDɔɔni o kɔ, Yezu y’a daminɛ ka taga Zeruzalɛmu, Zude ka duguba la, saan 31 ka Tɛmɛnkan seli kama. U be don ni sagaw ye dugu kɔnɔ daa min fɛ, jii lɔyɔrɔ dɔ b’o gɛrɛfɛ min be weele ko Bɛtizata. Banabagatɔw, fiyentɔw, senkelenninw ani muruku caaman tun be taga yen. Mun na do? Sabu mɔgɔw tun b’a miiri k’o jii lamagatɔ, n’i sera ka don a kɔnɔ, i be se ka kɛnɛya.\nLafiɲɛlon lo ani Yezu ye cɛɛ dɔ ye o jii lɔyɔrɔ la. O cɛɛ tun man kɛnɛ kabi saan 38. Yezu y’a ɲininga ko: “I b’a fɛ ka kɛnɛya wa?” O cɛɛ y’a jaabi ko: “Matigi, mɔgɔ te n fɛ n’a be n ta ka n jigi jii la a magamagawaati la. Sanni ne b’a fɔ ko n be dɛmɛdɛmɛ ka jigi, dɔ be kɔn ka jigi ne ɲa.”—Zan 5:6, 7.\nYezu y’a fɔ ko: “Wili k’i ka dilan ta ka taama.” Mɔgɔ minw y’o mɛn, n’a sɔrɔ o kumaw y’olu ni o cɛɛ kabakoya (Zan 5:8). Yezu ye min fɔ, o lo kɛra tigitigi. Cɛɛ kɛnɛyara o yɔrɔnin bɛɛ ani a y’a ka dilan ta ka to ka tagama!\nYezu ye kabako min kɛ, sanni Yahutuw ka ninsɔndiya o koo la, u ye o cɛɛ ye ani k’a jalaki ko: “Bii ye lafiɲɛlon ye, a ma daga k’i ka dilan ta ka taga.” Cɛɛ y’u jaabi ko: “[Mɔgɔ] min ye ne kɛnɛya, ale lo ko ne ka n ka dilan ta ka taga dɛ!” (Zan 5:10, 11). O Yahutuw fɛ, a daganin tɛ u ka mɔgɔ kɛnɛya lafiɲɛlon na.\nU ye cɛɛ ɲininga ko: “Jɔn le y’a fɔ i ye ko i k’i ka dilan ta ka taga?” Mun na u b’a fɛ k’o lɔn? Sabu “jama kosɔn Yesu tun bɔra yen ka ban” ani cɛɛ min kɛnɛyara, ale tɛ Yezu lɔn (Zan 5:12, 13). Nka, o cɛɛ tun bena Yezu kunbɛn tugun. Kɔfɛ, a ye Yezu kunbɛn Alabatosoba kɔnɔ ani a sera k’a lɔn mɔgɔ min y’ale kɛnɛya.\nYahutu minw tun b’a fɛ k’a lɔn mɔgɔ min y’a kɛnɛya, a tagara a fɔ u ye ko Yezu lo. Yahutuw y’o mɛn minkɛ, u tagara Yezu fɛ. Yala u b’a fɛ k’a lɔn a y’o sebagaya sɔrɔ yɔrɔ min na le k’o kabako kɛ wa? Ayi. U b’a fɛ ka Yezu jalaki le sabu a ye ɲumanya kɛ lafiɲɛlon na. U yɛrɛ y’a daminɛ k’a kɛlɛ o kosɔn!\nMun na Yezu tagara Zude mara la ani a tora ka mun lo kɛ?\nMun na mɔgɔ caaman be taga jii lɔyɔrɔ la min be weele ko Bɛtizata?\nYezu ye kabako juman lo kɛ jii lɔyɔrɔ la? Yahutuw y’o koo ta cogo di?\nA ci dɔ ma A ci dɔ ma Mɔgɔ be se ka ɲumanya kɛ lafiɲɛlon na wa?\njy sap. 29 ɲɛɛ 72-73


Kok 34 AKKDC08 - Masaba y'a fɔ Musa ye ko: «A fɔ - Bible Search\nKok 33 Kok 35\nKanaan jamana daan\n1Masaba y'a fɔ Musa ye ko: 2«A fɔ Isirayɛlidenw ye ko n'u donna Kanaan jamana kɔnɔ tuma min na, jamana min bena kɛ u niyɔrɔ ye, o daan filɛ nin ye: 3A worodugu ɲafan daan bena daminɛ Zin kongokolon ma, ka taga tɛmɛ Edɔmu mara daan na. Kɔrɔn fɛ, a daan bena daminɛ *Kɔgɔji Fariman worodugu ɲafan fɛ. 4A bena gɔngɔrɔn ka tɛmɛ Bunteni tintin worodugu faan na ka taga tɛmɛ Zin, ka taga se Kadɛsi Barineya worodugu ɲafan fɛ, ka tɛmɛ ka taga Asaradari, ka taga se Asimɔn. 5A bena bɔ Asimɔn ka munumunu ka taga Ezipiti kɔɔ ma, ka taga gun Kɔgɔjiba la.\n6«Tileben ɲafan fɛ, a daan bena kɛ Kɔgɔjiba ye, o bena kɛ u ka tileben ɲafan daan ye.\n7«Kɔgɔdugu ɲafan fɛ, u daan filɛ nin ye: a bena bɔ Kɔgɔjiba ma ka taga se Ɔri kulu ma, 8ka bɔ Ɔri kulu ma ka taga tɛmɛ Lebowamati, ka taga se Sedadi, 9ka tɛmɛ ka taga Zifɔrɔn ka taga bila Asariyena. O bena kɛ aw ka jamana daan ye kɔgɔdugu ɲafan fɛ.\n10«Kɔrɔn ɲafan fɛ, u daan filɛ nin ye: a bena bɔ Asariyena ka taga Sefamu. 11A bena bɔ Sefamu ka jigi ka taga Iribila, Ayin kɔrɔn ɲafan fɛ, ka taga kuludenninw yɔrɔ la Kinerɛti baal kɔrɔn ɲafan fɛ, 12ka jigi ka taga Zurudɛn baji daa la ka ta'a bila Kɔgɔji Fariman na.\n«O le bena kɛ u ka jamana, n'a daan ye a faan bɛɛ la.»\n13- Musa y'a fɔ Isirayɛlidenw ye ko: «Aw ka kala la ka jamana nin tilan ka kɛɲɛ n'o ye. Masaba y'a fɔ k'o ka kan ka di Isirayɛli deen kɔnɔntɔn kɔmɔgɔw ma, ani Yusufu deenw la kelen kɔmɔgɔw tilancɛ ma. 14Bari Urubɛn kɔmɔgɔw ni Gadi kɔmɔgɔw, ani Yusufu deen Manase kɔmɔgɔw tilancɛ kelen ka gwasow ye niyɔrɔ sɔrɔ ka ban. 15O deen fila nunu kɔmɔgɔw, ni Yusufu deen Manase kɔmɔgɔw tilan kelen ye niyɔrɔ sɔrɔ Zurudɛn baji kɔfɛ Zeriko faan fɛ, kɔrɔn ɲafan fɛ.»\n16Masaba y'a fɔ Musa ye ko: 17«Mɔgɔ minw bena jamana nin tilan aw cɛ, o ye sarakalasebaga Eleyazari, ani Nun dencɛ Zozuwe ye. 18Aw ka ɲamɔgɔ kelen bɔ Isirayɛli deen tan ni fila kɔmɔgɔw kelen kelen bɛɛ la fana, janko k'u dɛmɛ jamana tilanko la. 19O tɔgɔw filɛ nin ye: Yefunɛ dencɛ Kalɛbu ka bɔ Zuda kɔmɔgɔw la, 20Simeyɔn kɔmɔgɔw la, o ye Amiwudi dencɛ Semuyɛli ye. 21Bɛnzamɛn kɔmɔgɔw ta ye Kisilɔn dencɛ Ɛlidadi ye. 22Dan kɔmɔgɔw ta ye Yogili dencɛ Buki ye. 23Yusufu deen Manase kɔmɔgɔw ta ye Efɔdi dencɛ Aniyɛli ye. 24Efarayimu kɔmɔgɔw ta ye Sifitan dencɛ Kemuyɛli ye. 25Zabulɔn kɔmɔgɔw ta ye Paranaki dencɛ Elisafan ye. 26Isakari kɔmɔgɔw ta ye Azan dencɛ Palitiyɛli ye. 27Asɛri kɔmɔgɔw ta ye Selomi dencɛ Ayudi ye, 28ani Nɛfutali kɔmɔgɔw ta ye Amiwudi dencɛ Pedayɛli ye.»\n29O ye mɔgɔw ye Masaba y'a fɔ minw ye ko u ka Kanaan jamana tilan Isirayɛlidenw cɛ.


Yezu be mɔgɔw kalan lonan ladonko ani delili koo la | Yezu ka ɲɛnamaya\nYezu be mɔgɔw kalan lonan ladonko ani delili koo la\nYEZU BE TAGA BƆ MARITA NI MARIYAMU YE\nKA TIMINANDIYA DELILI LA, O NAFA KA BON\nDugu dɔ tun be oliviyeyiriw kuludennin kɔrɔn fan fɛ. A tɔgɔ ko Betani. Kilomɛtɛrɛ 3 ɲɔgɔn le b’o dugu ni Zeruzalɛmu cɛ (Zan 11:18). Yezu tagara o yɔrɔ la ani a donna balimamuso fila ka soo kɔnɔ. U tɔgɔ ko Marita ani Mariyamu. Olu n’u balimacɛ Lazari ye Yezu teriw ye. U ye Yezu bisimila koɲuman.\nKa Masiya bisimila i ka soo, o ye nɛɛma ye dɛ! Marita kɔrɔtɔnin lo ka Yezu ladon koɲuman. O kama, a y’a daminɛ ka dumuniba dɔ labɛn. Ka Marita to baara la, a dɔgɔmuso Mariyamu sigira Yezu gɛrɛfɛ ka to k’a ka kalan lamɛn. Marita nana a fɔ Yezu ye ko: “Matigi, n dɔgɔmuso be sigi ka ne kelen to baara la, o ka ɲi wa? I t’a fɔ a ye ko a ka wili ka na n dɛmɛ wa?”—Luka 10:40.\nSanni Yezu ka Mariyamu kɔrɔfɔ, a ye Marita lo ladi ko a b’a hakili ɲagamina kojugu dumuniko kama. A ko: “Marita, Marita, i be boliboli k’i hakili ɲagami koo caaman na gwansan, k’a sɔrɔ mɔgɔ mako be fɛɛn kelen dama le la. Mariyamu y’o le ta, mɔgɔ si tena se ka min bɔsi a la.” (Luka 10:41, 42). Yezu y’a yira o cogo la ko kuun t’a la Marita ka wagati caaman ta ka dumuni caaman tobi. Dumunifɛn kelen dama be bɔri kɛ.\nMarita be ni ŋaniya ɲuman ye. A b’a fɛ k’a yira ko ale ye jatigimuso ɲuman ye. Nka, komi a b’a hakili ɲagamina kojugu dumuniko kama, a be fɔnna Ala Dencɛ ka kalan nafamanba la! Yezu y’a fɔ ko Mariyamu kɔni ye sugandili kɛ ni hakilitigiya ye, o min bena a nafa kudayi. A ka koo ye ɲɛyirali ɲuman ye an ka kan k’an hakili to min na.\nWagati wɛrɛ la, Yezu ye mɔgɔw kalan koo kɔrɔtanin wɛrɛ la. Kalanden dɔ y’a deli ko: “Matigi, an dege Aladali la i n’a fɔ Zan y’a taw dege cogo min na.” (Luka 11:1). A saan kelen ni tilan ɲɔgɔn ye nin ye Yezu tun ye mɔgɔw kalan o la kulu kan (Matiyo 6:9-13). Nka a be komi o kalanden tun tɛ yen. O kama, Yezu segira miiriya jɔnjɔnw kan. O kɔ, a ye ɲɛyirali dɔ ta walisa k’a yira k’u ka ɲi ka timinandiya delili la.\n“Ni aw dɔ tagar’a tericɛ fɛ dugutilama k’a fɔ a ye ko: ‘N teri, ɲa ne ma ni burukun saba ye, bari ne tericɛ dɔ bɔra dugu la ka na n fɛ, dumunifɛn foyi te n fɛ k’a d’a ma,’ n’a teri nin tora soo kɔnɔ k’a jaabi ko: ‘Kana n tɔɔrɔ, daa sɔgɔra ka ban, ne ni n deenw lara fana, ne te se ka wili ka buru d’i ma,’ ne b’a fɔ aw ye ko n’a ma wili k’a d’a ma teriya kosɔn, a bena wili k’a makoyafɛn bɛɛ d’a ma, bari a tericɛ b’a sigɛnna.”—Luka 11:5-8.\nYezu t’a fɛ k’a fɔ ko a man di Jehova ye ka deliliw jaabi dɛ! Ɔn- ɔn, Jehova tɛ i ko o teri min kofɔra. Nka a b’a fɔra le ko ni o teri sɔnna k’a tɔɲɔgɔn mako wasa sabu a b’a ɲɛgwanna, an sankolola Faa min b’an kanu, ale tɛna a sagokɛla kantigimanw ka deliliw jaabi, u be min kɛ n’u dusu bɛɛ ye wa? Siga t’o la. Yezu y’a fɔ tugun ko: “A’ ye to ka delili kɛ, aw bena sɔrɔli kɛ. A’ ye to ka ɲinini kɛ, aw bena yeli kɛ. A’ ye to ka daa kɔkɔ, daa bena yɛlɛ aw ye. Mɔgɔ o mɔgɔ be delili kɛ, o tigi be sɔrɔli kɛ. Min be ɲinini kɛ, o be yeli kɛ. Min be daa kɔkɔ, daa bena yɛlɛ o tigi ye.”—Luka 11:9, 10, NW.\nWalisa k’a ka kumaw gwɛya, Yezu y’o koo suman ni denfaw ta ye. A y’a fɔ ko: “Denfa jumɛn be sɔn ka saa di a deen ma, k’a sɔrɔ a ye jigɛ daali a fɛ? Walima denfa jumɛn be sɔn ka bunteni di a deen ma, k’a sɔrɔ deen ye sisɛfan le daali a fɛ? Aw minw ka jugu, n’aw be sɔn ka fɛnɲumanw di aw deenw ma, aw Faa min be sankolo la, ale tena Nii Senuman di a daalibagaw ma ka tɛmɛ aw ka fɛɛn ditaw kan wa?” (Luka 11:11-13). O b’a yira ko a ka di an Faa ye k’an ka deliliw lamɛn ani k’an mako wasa. O be mɔgɔ jigi sigi dɛ!\nMun lo b’a yira ko Marita ni Mariyamu ka koo filɛcogo tɛ kelen ye? An be kalan juman lo sɔrɔ o la?\nMun na Yezu segira ka kuma delili koo la?\nYezu ye ɲɛyirali juman lo ta k’a yira ko an ka kan ka timinandiya delili la?\nA ci dɔ ma A ci dɔ ma Yezu be mɔgɔw kalan lonan ladonko ani delili koo la\njy sap. 74 ɲɛɛ 174-175


Bibulu ka maanaw: Sanu misiden - Jehova Seerew ka ɛntɛrɛnɛti yɔrɔ daganin\nA ɲini cogo wɛrɛ la\nA KALAN KAAN NIN NA Acoli Afrikaans Albanais Allemand Anglais Arabe Arménien Arménien (occidental) Assamais Ateso Aymara Azéri Azéri (cyrillique) Bambara Baoulé Bas allemend Bichlamar Bicol Birman Bulgare Catalan Cebuano Chichewa Chin haka Chinois mandarin (simplifié) Chinois mandarin (traditionnel) Chitonga Chitonga (Malawi) Chitumbuka Chiyao Cinyanja Coréen Creole de Maurice Creole seychelles Croate Créole haïtien Dangme Danois Drehu Efik Espagnole Estonien Ewé Finnois Français Féroïen Ga Gallois Garifuna Georgien Goun Grec Groelandais Guarani Guna Haoussa Herero Hiligaynon Hindi Hiri Motu Hmong blanc Hongrois Hébreu Igbo Iloko Indonésien Islandais Isoko Italien Japonais Jula Kabardino-Tcherkess Kabye Kabyle Kachin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kissi Kongo Krio Kwangali Kwanyama Lamba Langue des Signes Américaine Langue des signes argentine Langue des signes australienne Langue des signes britannique Langue des signes costaricienne Langue des signes espagnole Langue des signes estonienne Langue des signes finnoise Langue des signes française Langue des signes hongroise Langue des signes japonaise Langue des signes mexicaine Langue des signes nicaraguayenne Langue des signes néerlandaise Langue des signes paraguayenne Langue des signes philippine Langue des signes russe Langue des signes tcheque Langue des signes vénézuélienne Langue des signes équatorienne Lao Letton Lhukonzo Lingala Lituanien Luganda Lugbara Luo Luvale Macédonien Makua Malagach Malay Malayalam Maltais Mam Mambwé-Lungu Mapudungun Marathi Maya Mazatec de Huautla Mende Miskito Mixe Mixtèque (Guerrero) Mizo Mongol Moore Nahuatl (Nord de Puebla) Nahuatl (guerrero) Ndonga Ndébélé Ngabere Niue Norvégien Nuer Nyaneka Nyungwe Nzema Néerlandais Népali Oromo Ossete Otomi (vallee du mezquital) Ouïghour (arabe) Papiamento (curaçao) Persan Pidgin salomonien Polonais Portugais Quechua (Ancash) Quechua (Ayacucho) Quechua (Bolivie) Quechua (Cuzco) Quiché Rarotongan Romain Runyankore Russe Rutooro Samoan Sango Sena Sepedi Serbe Sesotho du Lesotho Shona Sidama Singhalais Slovaque Slovène Sranan tongo Suédois Swahili Swati Tagalog Tajiki Tankarana Tarascan Tatar Tcheque Thaï Tiv Tlapanec Tojolabal Tok pisin Tongien Totonaque Tshwa Tsonga Tswana Turc Turkmene (cyrillique) Twi Tzeltal Tzotzil Télougou Tétoum Dili Ukrainien Umbundu Venda Vezo Vietnamien Wallis Waray-Waray Wayuunaiki Wolaitsa Wolof Xhosa Yoruba Zapotec (de l'isthme) Zapotec (lachiguiri) Zoulou langue des signes colombienne tamoul tchouvache\nE, E! JAMA be mun lo kɛra ten? U be misiden dɔ lo batora! Mun lo y’u bila o la?\nKomi Musa tun be mɛɛnna kulu kan, jama y’a fɔ ko: ‘An m’a lɔn fɛɛn min ye Musa sɔrɔ yen. O kama, an ka ala dɔ dilan min bena an ɲɛɛ minɛ ka bɔ yɔrɔ nin na.’\nMusa balimacɛ Arɔn ko: ‘Basi tɛ. Sanu minw be aw tulow la, aw k’u bɔ ka na n’u ye ne fɛ yan.’ Arɔn y’o sanu minɛ u fɛ k’o yeelen k’o kɛ sanu misiden ye. Jama ko: ‘An ka Ala min ye an labɔ Misira, o filɛ!’ O kɔ, Israɛldenw ye fɛtiba kɛ ani k’o sanu misiden bato.\nJehova ye o ye minkɛ, a dimina kosɔbɛ. O kama, a y’a fɔ Musa ye ko: ‘Teliya ka jigi sabu jama be koo juguba dɔ kɛra. U ɲinɛna ne ka sariyaw kɔ ani u be birila ka sanu misiden bato.’\nMusa teliyara ka jigi ka bɔ kulu kan. A gwɛrɛla jama na tuma min na, a y’a ye ko u be dɔnkili lara ani u be dɔɔn kɛra ka sanu misiden lamini! Musa dimina fɔɔ sariya sɛbɛnin tun be walaka kabakurulaman fila minw kan, a y’u fili duguma, ani u karikarila. A ye sanu misiden ta k’a jɛni fɔɔ k’a kɛ buguri ye.\nJama tun ye koo juguba lo kɛ ten. O kama, Musa y’a fɔ cɛɛ dɔw ye ko u ka u ka kɛlɛkɛmuruw ta. A ko: ‘Mɔgɔ jugu minw ye sanu misiden bato, u ka kan ka faga.’ O cɛɛw ye mɔgɔ waa saba faga! O koo b’a yira ko an ka kan k’an janto an kana ala wɛrɛ si bato Jehova kelenpe kɔ.\nJaa nin kan, jama be mun lo kɛra, ani mun na do?\nMun lo y’a to Jehova dimina, ani Musa ye mun lo kɛ tuma min na a ye jama ka kɛwale ye?\nMusa y’a fɔ cɛɛ dɔw ye ko u ka mun kɛ?\nMaana nin be kalan juman di an ma?\nƐkizɔdi 32:1-35 kalan.\nKa tiɲɛn batoli ni ngalon diinan ka koow ɲagami ɲɔgɔn na, maana nin be Jehova ka miiriya yira o koo la cogo di? (Ɛkiz. 32:4-6, 10; 1 Kor. 10:7, 11)\nKerecɛnw ka kan ka kɔrɔsili juman kɛ u ka ɲɛnagwɛ koo la, i n’a fɔ dɔnkili wala dɔɔn? (Ɛkiz. 32:18, 19; Efɛz. 5:15, 16; 1 Zan 2:15-17)\nLevi bɔnsɔnw ye ɲɛyirali ɲuman juman di tilennenya lafasali koo la? (Ɛkiz. 32:25-28; Zab. 18:26)\nTexte Gafe minw be ɛntɛrɛnɛti kan, u telesarse sifaw


Kɛw 17 AKKDC08 - Pɔli ni Silasi bɔra ka tɛmɛ Anfipoli - Bible Search\nKɛw 16 Kɛw 18\nMankan min wilila Pɔli ni Silasi kosɔn Tesaloniki\n1Pɔli ni Silasi bɔra ka tɛmɛ Anfipoli ani Apoloni, ka se Tesaloniki. Kalanso tun b'o yɔrɔ zuwifuw fɛ. 2Pɔli tagara u fɛ lafiɲɛlon na, i n'a fɔ a tun be deli k'a kɛ yɔrɔ tɔw la cogo min na. A ye lɔgɔkun saba kɛ u fɛ, ka to ka ɲɔgɔn sɔsɔ ka Ala ka kuma fɔ u ye lafiɲɛlon o lafiɲɛlon. 3A y'o kɔrɔ fɔ u ye, k'a gwɛ ko Ala tun ka kan k'a ka Mɔgɔ wolomanin min ci ka na, k'o ye Yezu le ye. Ko ale Pɔli be min ka koo fɔra u ye, ko ale lo. Ko wajibi tun lo, a tun ka tɔɔrɔ, ka sa, ka kunun. 4Zuwifuw mɔgɔ damani, ani girɛki minw be siran Ala ɲa, olu caaman, ni faamamuso dɔw lara kuma nunu na. Olu nɔrɔla Pɔli ni Silasi la. 5Nga, o ma diya zuwifu tɔw ye. Olu wilila ka bɛn ni mɔgɔkolon dɔw ye waasa ka dugu ɲagami. U wilila ka mankan daminɛ ka dugu bɛɛ ɲagami, ka taga Zasɔn ka soo k'u be Pɔli ni Silasi minɛ ka taga n'u ye kiti tigɛyɔrɔ la. 6U ma Pɔli ni Silasi sɔrɔ yen minkɛ, u ye Zasɔn ni balima dɔw minɛ ka taga n'u ye u ka ɲamɔgɔw fɛ, k'a fɔ ko: «Mɔgɔ minw ye diɲɛ bɛɛ ɲagami, u sera an fɛ yan. 7Zasɔn le y'u ka jatigi ye. O mɔgɔ nunu si te an ka Ɔrɔmu masacɛba ka sariyaw fɛ. U ko masacɛba wɛrɛ be yen, k'o tɔgɔ ko Yezu.» 8O mankan nin ye kititigɛlaw ni jama bɛɛ hakili ɲagami. 9U ye waribaj la Zasɔn n'a tɔɲɔgɔnw kunna. U y'o di, u sɔrɔla k'u bila.\nPɔli ni Silasi be taga Bere\n10O loon kelen sufɛ, balima minw tun be Tesaloniki, olu bɔra ni Pɔli ni Silasi ye k'u ka taga Bere. U sera yen tuma min na, u tagara zuwifuw ka kalanso kɔnɔ. 11Olu ka koo tun ka di ni Tesaloniki zuwifuw ta ye. U sɔnna Ala ka kuma ma ni dusuɲuman ye. Loon o loon, u tun be ɲɔgɔn fɛ ka to ka Ala ka kuma sɛgɛsɛgɛ k'a filɛ ni Pɔli ka kuma nunu ye tiɲɛ ye. 12Zuwifu caaman lara Yezu la, ani faamamuso caaman, ni cɛɛ caaman lara a la girɛkiw cɛma. 13Nga Tesaloniki zuwifuw y'a mɛn ko Pɔli tagara Ala ka kuma fɔ Berekaw ye dɔrɔn, u wilila ka taga yen. U ye jama kɔnɔnasu, janko mankan ka wili. 14O yɔrɔnin bɛɛ, o yɔrɔ balimaw fana ye Pɔli bila sira fɔɔ kɔgɔji daa la. Nga, Silasi ni Timote tora a kɔ. 15Mɔgɔ minw tun y'a bila sira, olu sera n'a ye fɔɔ Atɛni dugu kɔnɔ. Olu kɔsegituma, a y'a fɔ u ye k'u ka taga fɔ Silasi ni Timote ye k'u ka banba ka na ale sɔrɔ Atɛni joona.\nPɔli be taga Atɛni\n16Ka Pɔli to a tɔɲɔgɔnw kɔnɔni na Atɛni, a ye joo caaman ye dugu nin kɔnɔ, a dusu cɛnna. 17O la, a y'a daminɛ ka kuma ni zuwifuw ni mɔgɔtuubininw ye kalanso kɔnɔ. Loon o loon, a tun be taga forobayɔrɔ la ka kuma jama fɛ. 18Lɔnnikɛla dɔw tun be yen, o be u dɔw wele ko Epikiriyɛn,k ka dɔw wele ko Etoyisiyɛn,l olu yɛrɛ y'a daminɛ ka kuma ni Pɔli ye. Nga dɔw ko: «Kuma caaman tigi nin fana ko di?» Dɔw ko: «Nin be Alasira kuraman dɔ le koo fɔra cɔ!» Bari Pɔli tun be Yezu ni suuw ka kununko le fɔra.\n19O la, u y'a minɛ k'a sama ka taga n'a ye u ka koo ɲanabɔyɔrɔ la. U y'a ɲininga ko: «I be mɔgɔw kalanna Alasira kuraman jumɛn na ten? 20Bari i be mɔgɔw kalanna ni koo kuraman minw ye, an ma deli o la. An b'a fɛ e k'a ɲafɔ an ye.» 21Tiɲɛ na, Atɛnikaw n'u ka lonanw caaman tun be u ka waati bɛɛ kɛ koo kuramanw kibaru lamɛnni n'a fɔli dama na tuma bɛɛ. 22Pɔli lɔnin tora jama cɛma k'u jaabi ko: «Atɛnikaw, ne y'a lɔn ko aw banbanin lo batoli koo la kosɔbɛ. 23Bari, ne yaalatɔ aw ka dugu kɔnɔ, aw be batoli kɛ yɔrɔ minw na, ne y'o caaman ye. N y'a sɛbɛnnin ye sɔnni kɛyɔrɔ dɔ yɛrɛ kan ko: ‹Batofɛn min cogo lɔnnin tɛ.› Aw be fɛɛn batora, aw te min cogo lɔn, ayiwa, ne nana o le cogo fɔ aw ye. 24Ala min ye diɲɛ n'a kɔnɔnafɛnw bɛɛ dan, ale min ye sankolo ni dugukolo masa ye, adamadenw ka boon lɔnin te se ka kɛ a sigiyɔrɔ ye.\n25- «A m'a fɔ ko a mako be adamaden ka bololafɛn na k'a yɛrɛ mako ɲa n'a ye fana. Bari ale lo be nii, ani sii, ani fɛɛn tɔɔ bɛɛ di adamaden ma. 26Siyaw bɛɛ bɔra mɔgɔ kelen na a ye min dan. A ye siya nunu bɛɛ ka sigiyɔrɔw daan tigɛ, k'u sii sabaticogo fana daan tigɛ. 27A y'o kɛ, waasa u ka se ka ale Ala yɔrɔ ɲini cogo bɛɛ la, n'u be se k'a ye. Ala do yɔrɔ man jan an si la. 28An tonin be nii na, ka sii sɔrɔ, ka kɛwaliw kɛ Ala barika la. Aw ka lɔnnikɛla dɔw yɛrɛ b'a fɔ ten, ko: ‹An ye a deenw ye yɛrɛ.› 29Ayiwa, an kɛra Ala deenw ye minkɛ, an man kan k'a miiri ko Ala bɔnin be joo sanulaman fɛ, walima warigwɛlaman, walima kabakuruɲuman lɛsɛnin fɛ! O fɛɛn nunu bɛɛ ye an adamadenw ka miiriya, n'an bulonɔ ye! 30Adamadenw ye kolɔnbaliya minw kɛ ka tɛmɛ, Ala te o si jatira tugu. Nga, a b'a ɲini mɔgɔw fɛ yɔrɔ bɛɛ, k'u ka nimisa ka faran u ka kojuguw la. 31O kama, a ye loon dɔ sigi. O loon nin sera, a ye mɔgɔ dɔ woloma ka ban, a bena o tigi bila ka diɲɛ mɔgɔw kiti ni tilenninya ye. A y'o tigi kunun a sanin kɔ janko k'a yira bɛɛ la, ko ale lo bena mɔgɔ bɛɛ kiti.» 32Pɔli ye suu kununko kuma fɔ minkɛ, dɔw y'a daminɛ k'a lɔgɔbɔ. Dɔw ko: «An bena mɛnni kɛ i fɛ siɲɛ wɛrɛ.» 33O la, Pɔli tɛmɛna k'u to yen. 34O bɛɛ n'a ta, mɔgɔ damani lara Yezu la, ka nɔrɔ Pɔli la. Olu cɛma, Denisi tun be yen, kititigɛlaw dɔ tun lo. Muso dɔ fana tun be yen, o tɔgɔ ko Damarisi, ani mɔgɔ wɛrɛw.


Oze 3 AKKDC08 - Masaba y'a fɔ ne ye ko: «Ayiwa, taga - Bible Search\nOze 2 Oze 4\nOze be segi k'a muso ta tugu\n1Masaba y'a fɔ ne ye ko: «Ayiwa, taga muso kelen nin kanu tugu, min be ni ɲamɔgɔcɛ ye, n'a be kakalaya kɛra. I k'a koo diya i ye i n'a fɔ Isirayɛlidenw koo ka di ne Masaba ye cogo min na, hali n'u b'u kɔɔ sin ne ma ka taga joow sɔn, hali ni *ɛrɛzɛn ŋɔmi koo ka di u ye, minw ye josɔnfɛnw ye.»\n2Ne ye muso nin sɔngɔ sara, warigwɛ kuru tan ni duuru, ni suman bɔɔrɔ kelen ni tilan. 3Ne y'a fɔ a ye ko: «I bena to ne fɛ fɔɔ waatijan. I kana kakalaya kɛ, dilan kana don e ni cɛɛ si cɛ. Ne fana bena o ɲɔgɔn kɛ.»\n4O la, Isirayɛlidenw bena waatijan kɛ, masa tena sɔrɔ u fɛ, ni ɲamɔgɔ. Saraka bɔko bena dabila, ni jokabakuru sɔn. U be minan minw kɛ ka Ala sago lɔn, o bena dɛsɛ u la. 5O kɔ, Isirayɛlidenw bena segi ka Masaba u ka Ala yɔrɔ yaala, n'u ka masacɛ Dawuda.g U yɛrɛyɛrɛtɔ bena kɔsegi Masaba ma, ka hɛrɛ ɲini a fɛ labanlon na.


Kok 20 AKKDC08 - Isirayɛli jama bɛɛ sera Zin kongokolon - Bible Search\nKok 19 Kok 21\nJii bɔko farakuru la\n1Isirayɛli jama bɛɛ sera Zin kongokolon kɔnɔ saan kalo fɔlɔ la, ka sigi Kadɛsi. Miriyama sara o yɔrɔ la, u y'a suu don yen.\n2Jii tun te jama fɛ minkɛ, u lajɛnna ka wili Musa ni Arɔn kama. 3U y'a daminɛ ka Musa kɛlɛ, u ko: «Masaba y'an balimaw faga tuma min na, n'an fana tun sara o tuma na, o tun ka fisa! 4Mun na aw nana ni Masaba ka jama ye kongokolon nin kɔnɔ yan? Janko an n'an ka begɛnw ka sa kɛ? 5Mun na aw bɔra n'an ye Ezipiti jamana na ka na n'an ye yɔrɔjugu nin na? Sɛnɛyɔrɔ te yan, torosun te yan, *ɛrɛzɛnsun te yan, gerenadiyiri te yan. Jii minta yɛrɛ te yan!»\n6Musa ni Arɔn bɔra jama cɛma ka taga Ɲɔgɔnkunbɛn fanibugu daa la ka la k'u ɲaa biri duguma. Masaba y'a ka sebagaya yira u la.\n7Masaba y'a fɔ Musa ye ko: 8«Bere nin ta, e n'i kɔrɔcɛ Arɔn ka jama wele k'u lajɛn. Aw ka kuma farakuru nin fɛ u ɲana, jii bena bɔ a la. I b'a kɛ jii be bɔ a kɔnɔ k'a di jama n'u ka begɛnw ma, u k'a min.» 9O la, Musa ye bere nin ta, a min tun bilanin be Masaba ka soo kɔnɔ, ka kɛɲɛ ni Masaba ka fɔta ye.\n10Musa ni Arɔn ye jama wele ka u lajɛn farakuru kɔrɔ. Musa y'a fɔ u ye ko: «Aw mɔgɔmurutinin nunu, aw ye lamɛnni kɛ. An ka kan ka jii bɔ aw ye farakuru nin le kɔnɔ wa?» 11O kɔ, Musa y'a bolo kɔrɔta ka farakuru gosi n'a ka bere ye siɲɛ fila. Jii caaman bɔra, jama ye minni kɛ, ani u ka begɛnw fana.\n12Masaba y'a fɔ Musa ni Arɔn ye ko: «Aw ma la ne la, k'a to ne k'a yira Isirayɛlidenw na ko ne ɲɔgɔn te yi, ko see be ne ye minkɛ, o la, ne be jamana min di jama nin ma, aw tena don n'u ye o kɔnɔ.»\n13O kɛlɛ le y'a to u b'a fɔ ko Meribaf jii, bari Isirayɛlidenw tun ye kɛlɛ ɲini Masaba fɛ o yɔrɔ la, nga Masaba y'a yɛrɛ yira u la yen ko a saniyanin lo.\nEdɔmuw ko Isirayɛlidenw te tɛmɛ\n14Musa ye cidenw bila ka bɔ Kadɛsi ka taga Edɔmu masacɛ sɛgɛrɛ k'a fɔ a ye ko: «I balima Isirayɛlidenw ko: I b'an ka sɛgɛn bɛɛ kala ma. 15An bɛmaw tagara Ezipiti jamana na, an sigira yen fɔɔ ka mɛn. Nga Ezipitikaw ye an bɛmaw ni anw tɔɔrɔ. 16An kasira Masaba nɔɔ fɛ tuma min na, a y'an kasikan mɛn ka mɛlɛkɛ ci k'an bɔ Ezipiti. Sisan an sera Kadɛsi yan, dugu nin b'i ka mara daan na. 17An b'i daali, i ka sɔn an ka tɛmɛ i ka jamana kɔnɔ. An tena don *ɛrɛzɛnforo, walima foro wɛrɛ si la, an tena aw ka kɔlɔnw jii min. An bena tɛmɛ ni masacɛ ka siraba ye, fɔɔ ka taga bɔ i ka mara kɔnɔ an tena faran ka taga kinibolo, walima numanbolo fɛ.»\n18Edɔmu masacɛ y'a jaabi ko: «Aw tena tɛmɛ yan yɔrɔ la, n'o kɛra, ne bena bɔ k'aw kunbɛn ni murujan ye.»\n19Isirayɛlidenw y'a fɔ a ye ko: «An bena tɛmɛ ni siraba ye. Ni anw, walima an ka begɛnw ye i ka jii dɔ min, an ben'o sara. An b'a fɛ ka taama ka tɛmɛ seen na dɔrɔn, koo wɛrɛ t'a la.»\n20Edɔmu masacɛ segira k'a fɔ ko: «Aw tena tɛmɛ yan fewu.» O kɔ, a bɔra k'u kunbɛn ni kɛlɛden barikamanw ye caaman. 21Edɔmu masacɛ ma sɔn ka tɛmɛyɔrɔ di u ma a ka mara la minkɛ, Isirayɛlidenw faranna ka taga faan wɛrɛ fɛ.\n22Isirayɛli jama bɛɛ wilila ka bɔ Kadɛsi ka taga se Ɔri kulu ma. 23K'u to Ɔri kulu gɛrɛfɛ, Edɔmu mara daan na, Masaba y'a fɔ Musa ni Arɔn ye ko: 24«Arɔn bena ta'a faaw fɛ. Ne be jamana min di Isirayɛlidenw ma, a tena don o kɔnɔ, bari aw tun ma sɔn ka ne ka fɔta bato Meriba jiyɔrɔ la. 25Taga ni Arɔn n'a dencɛ Eleyazari ye Ɔri kulu kan. 26I ka Arɔn ka sarakalasefaniw bɔ a kaan na k'u don a deen Eleyazari kaan na. Bari Arɔn bena ta'a faaw fɛ, a bena sa o yɔrɔ la.» 27Masaba ye min fɔ, Musa y'o kɛ. U yɛlɛla Ɔri kulu kan jama bɛɛ ɲana. 28- Musa ye Arɔn ka fani nunu bɔ a kaan na k'u don a deen Eleyazari kaan na. Arɔn sara kulu kunna yen. O kɔ, Musa ni Eleyazari jigira ka bɔ kulu kan. 29Jama bɛɛ y'a faamu ko Arɔn sara, Isirayɛlidenw bɛɛ y'a suu kasi tile bi saba kɔnɔ.


Mas 2nan 19 AKKDC08 - Masacɛ Ezekiyasi y'o mɛn tuma min - Bible Search\nMas 2nan 18 Mas 2nan 20\nMas 2nan 19\nEzekiyasi be kira Ezayi ɲininga\n1Masacɛ Ezekiyasi y'o mɛn tuma min na, a y'a ka faniw faran ka dusukasifani don a kaan na, ka taga don Masaba ka soo kɔnɔ. 2A ye masaso kɔnɔ kuntigi Eliyakimu, ni sɛbɛnnikɛla Sɛbuna, ani sarakalasebaga minw kɔrɔla kosɔbɛ ci ka taga Amɔsi dencɛ kira Ezayi fɛ. Dusukasifani tun be u bɛɛ kaan na. 3A ko u k'a fɔ a ye ko ale Ezekiyasi ko: «Bii ye dusukasi ni ɲagwan, ani maloya loon ye. A be i n'a fɔ deen sera wolo ma, nga fanga te yen k'a bɔ. 4Asiri masacɛ y'a ka kɛlɛmasa ci ka na Ala dɔgɔya. N'a sɔrɔ Masaba i ka Ala bena o kuma nunu bɛɛ mɛn, k'a ɲaa gwan o kosɔn. O la, Ala daali an ka siya tɔɔ ye.»\n5Masacɛ Ezekiyasi ka cidenw tagara Ezayi fɛ. 6Ezayi y'a fɔ u ye ko: «Aw ka taga fɔ aw kuntigi ye ko Masaba ko a ye kuma min mɛn, a kan'a jaa tigɛ o kosɔn, Asiri masacɛ ka kɛlɛɲamɔgɔw ye minw fɔ k'ale Masaba dɔgɔya. 7Ko ale bena miiriya dɔ don a kɔnɔ, n'a ye kibaruya dɔ mɛn, a bena kɔsegi a yɛrɛ ka jamana na. Ko ale ben'a to u b'a faga yen ni murujan ye.»\n8Kɛlɛmasa y'a mɛn ko Asiri masacɛ bɔra Lakisi ka taga Libina kɛlɛyɔrɔ. O la, a tagar'a sɔrɔ o yɔrɔ la. 9U nan'a fɔ Asiri masacɛ ye ko Ezipiti masacɛ Tiraka ka bɔ Etiyopi be nan'a kɛlɛyɔrɔ.\nSenakeribu be bataki ci Ezekiyasi ma\n(Eza 37.8-20; Lok 2nan 32.17)\nAsiri masacɛ ye mɔgɔw bila ka taga Ezekiyasi fɛ tugu ko: 10«Aw k'a fɔ Zuda mara masacɛ Ezekiyasi ye ko a jigi be a ka Ala min kan, a kana sɔn ale k'a nigɛ ko Zeruzalɛmu tena don ne Asiri masacɛ bolo dɛ! 11Asiri masacɛw ye min kɛ jamanaw bɛɛ la, i yɛrɛ y'o mɛn. U y'u halaki pewu. Ele be miiri ko i bena kisi wa? 12Ne faaw ye siya minw halaki, olu ka batofɛnw sera k'u kisi wa? Gozankaw ni Arankaw, ani Ɛrɛsɛfukaw ni edɛniw minw tun be Telasari. 13Amati masacɛ, ni Aripadi ani Sefariwayimu ni Ena ani Iwa masacɛw be min?»\n14Ezekiyasi ye bataki nin minɛ cidenw bolo k'a kalan. O kɔ, a tagara don Masaba ka soo kɔnɔ k'a la Masaba ɲakɔrɔ. 15- A ye Masaba daali ko: «Masaba, Isirayɛli ka Ala, e min siginin be serubɛnw sanfɛ, ele kelenpe le ye Ala ye jamanaw bɛɛ kunna dugukolo kan. Ele lo ye sankolo ni dugukolo dan. 16Masaba, i tulo malɔ ka mɛnni kɛ. I ɲaa yɛlɛ ka filɛli kɛ. Senakeribu ye mɔgɔ ci ka na e Ala nɛni. I k'a ka kuma mɛn. 17Tiɲɛ lo Masaba, Asiri masacɛw ye siya nunu n'u ka jamanaw halaki. 18U y'u ka batofɛnw fili tasuma kɔnɔ k'u jɛni. Olu kɔni tun te batofɛnsɔbɛw ye, fɔɔ adamaden ka fɛɛn dilannin dama. U dɔw tun ye yiri ye, dɔw ye kabakuruw ye. 19Sisan Masaba an ka Ala, an bɔsi Senakeribu bolo, janko dugukolo kan siyaw bɛɛ k'a lɔn ko ele Masaba kelenpe le ye Ala ye.»\n20O kɔ, Amɔsi dencɛ Ezayi ye cii bila Ezekiyasi ma ko: «Masaba, Isirayɛli ka Ala ko: ‹Ne y'i ka daalilikan mɛn, i ye min kɛ Asiri masacɛ Senakeribu kosɔn.› 21Masaba ye min fɔ a kama, o filɛ nin ye:\n‹I koo ka go Siyɔn dugu ye.\nZeruzalɛmukaw b'u kuun kɔmikɔmina i kɔɔ kan.\n22I ye jɔn le nɛni k'a tɔgɔ cɛn?\nI y'i ɲaa don jɔn na yɛrɛboɲa fɛ?\n23I ye mɔgɔw ci ka na ne Matigi nɛni.\nKo i y'a ka sɛdiriyiri jamanjanw\nn'a ka sipɛrɛyiriɲumanw tigɛ.\nKo i sera fɔɔ a logologow la,\nfɔɔ a tufin na.\n24Ko i ye kɔlɔnw sogi jamana wɛrɛw la k'o jii min.\n25I m'a lɔn ko ne y'o koow latigɛ\nKabini fɔlɔfɔlɔ, ne y'o labɛn.\nSisan ne y'a to u be kɛra.\n26U kɔnɔ mɔgɔw barika banna,\nwalima sigɛn ye suman min jɛni\nn'a ma sɔrɔ ka kisɛ don.\n27I be sigi tuma min na, ne b'o lɔn,\nne b'i dontuma n'i bɔtuma lɔn.\n28I dimina ne kɔrɔ minkɛ,\ni ka yɛrɛboɲakuma fana donna ne tulo la minkɛ,\no la, ne bena i nuun sɔgɔ ka nigɛ don a la\nne ben'a kɛ i be kɔsegi n'o ye.\n29Nin le bena kɛ o taamasiɲɛ ye i fɛ, Ezekiyasi:\nAw bena sumanmana le dumu ɲinan.\nka ɛrɛzɛnsunw tutu k'u deenw dumu.\n30Zuda mara mɔgɔ tɔɔ minw tora,\ni ko yiri min lili donna ka ɲa,\nka deen kɛ.\n31Ɔnhɔn, Zeruzalɛmukaw tɔɔ bena to,\nSiyɔn kulu kan mɔgɔw dɔw bena kisi.›\nO bena kɛ Masaba, Setigi ka jijali barika la.\n32Masaba be min fɔ Asiri masacɛ kosɔn, o filɛ nin ye:\na tena yɔrɔ lɔ k'a wili dugu laminikogo kɔfɛ.\n33A nana ni sira min ye,\na bena kɔsegi n'o ye.\nA tena don dugu nin kɔnɔ.\n34Ne bena dugu nin tanga k'a kisi\nSenakeribu ka saya\n(Eza 37.36-38; Lok 2nan 32.21-22)\n35O suu yɛrɛ la, Masaba ka mɛlɛkɛ tagara mɔgɔ waa kɛmɛ ni waa bi seegi ni waduuru (185 000) faga Asiri kɛlɛdenw ka sigiyɔrɔ la. O dugusagwɛ sɔgɔmadafɛ, mɔgɔw wilila tuma min na, u ma foyi ye suuw kɔ. 36O la, Asiri masacɛ Senakeribu wilila ka bɔ yen ka kɔsegi ka taga to Ninivu.\n37Loon dɔ, k'a to a ka joo Nisirɔki sɔnni na joso kɔnɔ, a dencɛ Adaramelɛki ni Sarɛsɛri y'a faga ni murujan ye ka sɔrɔ ka boli ka taga Arara jamana na. A dencɛ Azaradɔn sigir'a nɔɔ na masaya la.


Dan 9 AKKDC08 - Sɛrisɛsi dencɛ Dariyusi min tun ye - Bible Search\nDan 8 Dan 10\nDaniyɛli ka Ala daali\n1Sɛrisɛsid dencɛ Dariyusi min tun ye mɛdicɛ ye, n'a sigira Babilɔni jamana kunna, ale ka masaya saan fɔlɔ la, 2- ne Daniyɛli tun be kitabuw kɔnɔnakuma jatiminɛ na. Masaba tun ye Zeruzalɛmu halakiko min fɔ kira Zeremi ye, ko Zeruzalɛmu halakinin bena to saan bi wolonwula, ne y'o faamu. 3O la, ne ye suun don ka dusukasifani don, ka bugurigwɛ kɛ n yɛrɛ kan, ka n ɲaa sin Matigi Ala ma k'a daali kosɔbɛ. 4Ne ye Masaba n ka Ala daali, ka lɔ n ka hakɛw la ko:\n«Ee! Matigi Ala, e min ka bon, e min ye siranyafɛn ye, mɔgɔ minw b'i kanu, k'i ka sariya bato, i bɛnnin be to ni olu ye kanuya la. 5An ye hakɛ kɛ. An filila, an fariyara, an murutira i ma. An banna i ka sariyaw, n'i ka fɔta ma. 6An ma mɛnni kɛ kiraw fɛ, i ka baarakɛlaw, minw y'i ka kuma fɔ an ka masaw ye, n'an ɲamɔgɔw, n'an bɛmaw ye, ani jamanadenw bɛɛ ye. 7Matigi, e ta le ye tiɲɛ ye. Anw kɔni ta ye maloya le ye, i n'a fɔ bii yɛrɛ. Maloya ye an Zuda mara mɔgɔw ta ye, ni Zeruzalɛmukaw ta ye, ani Isirayɛlidenw bɛɛ, a yɔrɔsurun mɔgɔ n'a yɔrɔjan mɔgɔw bɛɛ, u y'u gwɛn ka taga to jamana o jamana kɔnɔ, u ka tilenbaliya kosɔn, u ye min kɛ ele la. 8Tiɲɛ na Masaba, maloya ye an ta ye, ani an ka masaw, n'an ɲamɔgɔw n'an bɛmaw ta ye, bari an y'i hakɛ ta. 9An murutira i ma, Matigi an ka Ala, nga i ka ɲi, i be yafa. 10An banna ka mɛnni kɛ ele Masaba fɛ, an ka Ala. An ma i ka sariyaw bato, i ye minw di an ma i ka baarakɛlaw kiraw barika la. 11Isirayɛlidenw bɛɛ le y'i ka sariya cɛn, ka ban i la, u ma i ka fɔta bato. O la, danga y'an minɛ. Min koo fɔra e Ala ka baarakɛla Musa ka sariyasɛbɛ kɔnɔ bari an y'i hakɛ ta. 12I ye min fɔ anw kosɔn, n'an ka ɲamɔgɔw kosɔn, minw b'an kunna, i y'o kɛ. I ye bɔnɛba la an kan Zeruzalɛmu kɔnɔ, min ɲɔgɔn ma ye yɔrɔ si diɲɛ kɔnɔ. 13A fɔra Musa ka sariyasɛbɛ kɔnɔ cogo min na, o bɔnɛ nin bɛɛ y'an sɔrɔ. Nga an ma se k'an ka hakɛw dabila ka tiɲɛ sira ta, ka Masaba an ka Ala dusu suma. 14O le y'a to, i ma bɔnɛ nin koo ye k'a to. I y'a la an kan. Bari ele tilennin lo i ka kokɛtaw bɛɛ la, Masaba an ka Ala. Nga anw le ma mɛnni kɛ i ka fɔta la. 15Sisan, Matigi an ka Ala, ele min y'i ka jama bɔ Ezipiti jamana na n'i bolo barikaman ye k'i tɔgɔ boɲa i n'a fɔ a be cogo min na halibi, anw ye hakɛ kɛ. An filila. 16Matigi, i ka koɲumanw kosɔn, i kana dimi, ka fariya Zeruzalɛmu ma tugu, min y'i ka dugu n'i ka kulu senuman ye. An ka hakɛw kosɔn, n'an bɛmaw taw kosɔn, minw b'an laminina, olu be Zeruzalɛmu n'i ka jama nɛnina dɔrɔn. 17An ka Ala, i tulo malɔ sisan i ka baarakɛla ka daalili la. A kɛ i yɛrɛ kama, k'i ɲaɲuman yɛlɛma i batoyɔrɔ faan fɛ, min halakinin be. 18Ne ka Ala, i tulo malɔ ka mɛnni kɛ. I ɲaa yɛlɛ k'an halakicogo filɛ n'i ka dugu, i tɔgɔ lara min kan. A ma kɛ ko an ka kɛwaliɲumanw kama lo an be daalili nunu ɲasinna i ma! Nga i ka makari kama lo. 19Matigi, i tulo malɔ! Matigi, yafa! Matigi, mɛnni kɛ kosɔbɛ! Koo dɔ kɛ, kana mɛn! A kɛ i yɛrɛ kama. Ne ka Ala, bari i tɔgɔ lara dugu nin, n'i ka jama kan.»\nSaan lɔgɔkun wolonwula koo\n20Ka n to kuma na daalili la, n tun be lɔ n ka hakɛ, ni n ka jama Isirayɛli ta la, ka to ka Masaba, n ka Ala daali kulu nin kosɔn min ye a ta ye. 21- Ka n to daalili la, ne tun kɔnna ka mɛlɛkɛ Gabiriyɛli min ye n ka koyeta fɔlɔ la, ale vanna ni barika ye ka na se n fɛ wulafɛ sarakabɔtuma ɲɔgɔn na. 22A kumana ne fɛ k'a fɔ ko: «Daniyɛli, ne nana sisan waasa ka hakili d'i ma. 23I ka Ala daalili daminɛ na, kuma dɔ fɔra, ne nana o le ɲafɔ i ye. Bari, e koo diyara Ala ye. I ka kuma nin faamu, an'i ye yelifɛn min ye, k'o kɔrɔ lɔn.\n24«Saan bi wolonwula sigiyɔrɔman wolonwula latigɛra i ka siya, ni dugu senuman kosɔn, a be min kɔnɔ, janko juguya ka ban, hakɛ ka dabila. Fili minw kɛra, olu ka lalaga, tilenninya ka kɛ tuma bɛɛ koo ye, janko koo min yera yelifɛnw na, o ka kɛ, ani min fɔra kirayakuma na, ani Alabatoso ka sɔrɔ ka kalifa Ala ma tugu. 25Ayiwa, i k'a lɔn k'a faamu ko kabini a fɔra k'u ka Zeruzalɛmu dugu lalaga k'a lɔ, fɔɔ ka na se Ɲamɔgɔba ka waati la, min wolomana, saan wolonwula sigiyɔrɔman wolonwula le bena tɛmɛ. Forobayɔrɔw, ni dingɛw bena lalaga saan bi wɔɔrɔ ni fila sigiyɔrɔman wolonwula kɔnɔ. Nga o bena kɛ gwɛlɛya waati ye. 26O saan bi wɔɔrɔ ni fila sigiyɔrɔman wolonwula dafawaati la, mɔgɔwolomanin dɔ bena faga. Dɛmɛbaga si tena sɔrɔ a fɛ. Kuntigi dɔ bena na n'a ka kɛlɛdenw ye ka dugu ci, ka Alabatoso ci. Nga Ala bena dimi k'a ka koo ban pepewu! A bena to kɛlɛ la ka cɛnni kɛ fɔɔ ka halaki, i n'a fɔ a latigɛra cogo min na. 27- Saan wolonwula kɔnɔ, a ben'a ka fanga la mɔgɔ caaman kan, o saan wolonwula tilancɛ kɔnɔ, a bena saraka bɔko daa faga, suman saraka bɔko bena dabila. Cɛnnikɛla nin ben'a ka baarajugu kɛ teliya la, fɔɔ halakili min tun latigɛra ka na cun a kan.»


Luka 15 AKKDC08 - Lɛnpominɛlaw ni hakɛkɛlaw bɛɛ tun be - Bible Search\n1- Lɛnpominɛlaw ni hakɛkɛlaw bɛɛ tun be to ka gwɛrɛ Yezu la k'a ka kuma lamɛn. 2*Fariziɲɛw ni sariya karamɔgɔw tun be to ka ŋunuŋunu. U tun b'a fɔ ko: «Cɛɛ nin be hakɛkɛlaw minɛ ka ɲa ka dumuni yɛrɛ kɛ n'u ye.»\n3O la, Yezu ye talen nin la u ye ko:\n4«Ni saga kɛmɛ be aw dɔ fɛ, ni kelen tununa, a ten'a tɔɔ bi kɔnɔntɔn ni kɔnɔntɔn nunu to kongo kɔnɔ ka taga kelen nin yaala fɔɔ k'a ye wa? 5N'a y'a ye tuma min na, a b'a ta k'a bila a kaan na ni nisɔndiya ye. 6N'a kɔsegira ka se soo tuma min na, a b'a teriw n'a sigiɲɔgɔnw wele k'a fɔ u ye k'u ka nisɔndiya ɲɔgɔn fɛ, bari ko ale y'a ka sagatununin ye. 7Ne b'a fɔ aw ye ko ni hakɛkɛla kelen nimisara ka faran a ka kojuguw la, mɛlɛkɛw bena nisɔndiya sankolo la o tigi kosɔn, o cogo la fana. Mɔgɔtilennin bi kɔnɔntɔn ni kɔnɔntɔn minw mako te nimisali la, nisɔndiya min be kɛ olu kosɔn, o te se mɔgɔ kelen nin ta ma.\nWarimisɛn tununin min yera\n8«Ni warigwɛ deen tan be muso dɔ fɛ, ni kelen tununa, a tena fitinɛ mana ka soo furan k'a yaala ka ɲa fɔɔ k'a ye wa? 9N'a y'a ye tuma min na, a b'a teriw n'a sigiɲɔgɔnw wele k'a fɔ u ye k'u ka nisɔndiya ɲɔgɔn fɛ, bari ko ale ka warigwɛ deen kelen min tun tununa, ko a y'a ye. 10Ne b'a fɔ aw ye ko ni hakɛkɛla kelen nimisara ka faran a ka kojuguw la, nisɔndiya be kɛ Ala ka mɛlɛkɛw fɛ o tigi kosɔn o cogo la.»\nDeen min tununa n'a yera\n11Yezu y'a fɔ tugu ko: «Dencɛ fila tun be cɛɛ dɔ fɛ. 12Dɔgɔman y'a fɔ a facɛ ye ko: ‹N Faa, ne bena min sɔrɔ i cɛɛn na, o di ne ma.› O tuma na, facɛman y'a ka nafolo tilan u cɛ. 13Tile damani tɛmɛnin kɔ, dɔgɔman nin ye fɛɛn minw sɔrɔ cɛɛn na, a y'u feere ka taga n'a wari ye jamanajan dɔ la, k'o bɛɛ cɛn kakalaya la. 14A ka wari bɛɛ banna tuma min na, kɔngɔba donna o jamana na, a ka dumuni dɛsɛra. 15A tagara don baara la dugulen dɔ fɛ, ale y'a bila ka taga lɛɛw dɛndɛ a ka forow la. 16A tun b'a fɛ ka lɛɛw ka dumuni dumu kɔngɔ kosɔn, nga mɔgɔ si tun t'o d'a ma. 17A miirila o tuma na k'a fɔ a yɛrɛ kɔnɔ ko: ‹Baaraden caaman be n faa fɛ, u be dumuni kɛ fɔɔ k'a tɔɔ to, ne do be halakira kɔngɔ bolo yan.› 18Ne bena wili ka taga n faa fɛ k'a fɔ a ye ko: ‹N faa, ne y'i hakɛ ta, ne donna Ala gasi la. 19Ne man kan ka wele ko i deen tugu. I ka ne minɛ i n'a fɔ i ka baaraden.› 20A wilila k'a faso sira ta.\n«K'a to yɔrɔjan, a faa y'a ye, a hinɛ donna a la. A bolila ka taga bolo meleke a dencɛ kaan na. 21Deen y'a fɔ a faa ye ko: ‹N faa, ne ye Ala hakɛ ta k'i fana hakɛ ta. Ne man kan ka wele ko i deen tugu.› 22Nga a faa y'a fɔ a ka baaradenw ye ko: ‹Aw ka teliya ka na ni foroca ye, min ka ɲi tɔw bɛɛ ye, a b'o don. Aw ka bololanigɛ don a bolo la ka sanbara d'a ma, a b'o don. 23Aw ka na ni misiden tulɔnin ye k'a faga ka dumuni tobi. An b'o dumu ka ɲanagwɛ, 24bari ne deen min filɛ nin ye, a tun tununa, a yera. A kɛra i n'a fɔ a sara ka kunun.› U ye ɲanagwɛ daminɛ.\n25«O waati la, cɛɛ nin dencɛ fɔlɔ tun be foro la. Ale segitɔ, a surunyana soo la tuma min na, a ye fɔlifɛnw ni dɔnsen mankan mɛn. 26A ye baaradenw kelen wele k'a ɲininga ko mun le kɛra soo. 27Baaraden nin y'a jaabi ko: ‹I dɔgɔcɛ segira ka na, i faa ye misiden tulɔnin faga, bari a segira kɛnɛya la.›\n28«O la, dencɛ fɔlɔ dimina, a tun t'a fɛ ka don soo. A faa bɔra ka taga daali ko a ka don. 29O tuma na, a y'a fɔ a faa ye ko: ‹A filɛ, ne saan caaman ye nin ye, ne be baara kɛra i ye. Ne ma ban i ta ma tuma si. O n'a ta bɛɛ, i ma deli ka hali baden yɛrɛ di ne ma waasa ne ni n teriw ka ɲanagwɛ ɲɔgɔn fɛ. 30Nga i deen min filɛ nin ye, a y'i ka nafolo bɛɛ cɛn ni sunguru ye. A segira ka na tuma min na, i ye misiden tulɔnin faga a ye.› 31Nga a faa y'a fɔ a ye ko: ‹N deen, i be ne fɛ tuma bɛɛ, fɛɛn minw bɛɛ be ne fɛ, o bɛɛ ye i ta ye. 32Nga an ka kan ka nisɔndiya ka ɲanagwɛ, bari i dɔgɔnin min filɛ nin ye, a kɛra i n'a fɔ a sara ka kunun, a tun tununa, nga a yera.› »


Mun na kerecɛn sɔbɛw tɛ batoli kɛ ni kuruwa ye? | Bibulu ka kalan\nMun na kerecɛn sɔbɛw tɛ batoli kɛ ni kuruwa ye?\nMƆGƆ miliyɔn caaman be kuruwa bato ani u be bonya la a kan. Gafe dɔ (The Encyclopædia Britannica) b’a fɔ ko kuruwa ye “kerecɛnya ka tagamasiɲɛ jɔnjɔn” ye. Nka, kerecɛn sɔbɛw tɛ batoli kɛ ni kuruwa ye. Mun na do?\nO kuun jɔnjɔn dɔ ye ko Yezu Krista ma sa kuruwa kan. U be to ka gɛrɛkikan kumaden min yɛlɛma ka fɔ ko “kuruwa,” o ye storɔs ye. A kɔrɔ jɔnjɔn ko “yiribolo kelen, wala poto.” Gafe dɔ (The Companion Bible) b’a fɔ ko: “[Storɔs] kɔrɔ tɛ abada yiribolo fila ye minw banabirinen lo ɲɔgɔn kan cogo dɔ la . . . Foyi tɛ yen gɛrɛkikan sɛbɛninw [Layidu Kura] kɔnɔ min b’a to mɔgɔ ka miiri yiribolo fila koo la.”\nVɛrise caaman kɔnɔ, Bibulu sɛbɛbagaw be kumaden wɛrɛ lo fɔ k’a yira u ye Yezu gwengwe fɛɛn min kan. O ye gɛrɛkikan kumaden zilɔn ye (Kɛwaliw 5:30; 10:39; 13:29; Galatikaw 3:13; 1 Piyɛri 2:24). O kumaden kɔrɔ ko “lɔgɔ” wala “bere wala yiri.” Kɔrɔ wɛrɛ t’a la.\nA ka gafe kɔnɔ, Das Kreuz und die Kreuzigung (kuruwa ni mɔgɔ gwengweni), Ɛrimani Fulda b’a ɲɛfɔ fɛɛn min kama tuma caaman na, u tun be mɔgɔ gwengwe poto gwansan kan: “Yɔrɔ minw tun sugandira mɔgɔ gwengweni kama bɛɛ ɲɛ na, yiriw tun tɛ sɔrɔ o yɔrɔ dɔw la. O kama, u tun be cɛtigɛyiri gwansan lo turu duguma. U tun be sariya tiɲɛbagaw siri o cɛtigɛyiri kan u kɛtɔ k’u bolow siri wala k’u gwengwe u kuun san fɛ. Tuma caaman na seenw fana tun be siri wala ka gwengwe.”\nNka, daliluw bɛɛ la barikaman be sɔrɔ Ala ka Kuma lo kɔnɔ. Ciden Pol y’a fɔ ko: “A fɔra Ala ka kuma na ko ni mɔgɔ o mɔgɔ dulonna yiri la, k’o tigi ye dangaden ye. Krista yɛrɛ sɔnna ka kɛ dangaden ye an kosɔn, waasa k’an kisi sariya ka danga ma.” (Galatikaw 3:13). Yan, Pol be Deteronɔmu 21:22, 23 lo kofɔra. O vɛrise be poto lo kofɔ ka gwɛ, kuruwa koo tɛ. Mɔgɔ tun mana faga o cogo la, u tun b’a jati “dangaden” ye. O kama a bɛnnen tɛ kerecɛnw k’u ka boonw masiri ni kuruwa ye Yezu gwengwenen be min kan.\nSaan 300 fɔlɔ minw tɛmɛna Krista salen kɔ, minw tun b’a fɔ k’olu ye kerecɛnw ye, foyi t’a yira ko u tun be batoli kɛ ni kuruwa ye. Nka, saan kɛmɛkulu naaninan na, masacɛ Kɔnsitantɛn min tun ye kafiri ye, ale tubira ka don kerecɛn murutilen ka diinan kɔnɔ, ani a y’a ɲini ko kuruwa ka kɛ o diinan tagamasiɲɛ ye. Kɔnsitantɛn ka ŋaniya ka kɛ min o min ye, kuruwa ni Yezu Krista ka koo tun tɛ sira kelen kan abada. Tiɲɛn na, kuruwa bɔra kafiriw lo fɛ. Katolikiw ka gafe dɔ (New Catholic Encyclopedia ) sɔnna a la ko: “Kuruwa koo tun be yen ka kɔn kerecɛnya ɲɛ ani dɔw fana be baara kɛ n’a ye n’u tɛ kerecɛnw ye.” Gafeba caaman wɛrɛw b’a yira ko kuruwa koo ani boli batoli ni kakalaya koo tun be taga ɲɔgɔn fɛ.\nO la do, mun na o kafiriya tagamasiɲɛ yiriwara ten do? A be komi o kɛra walisa kafiriw ka tuubi cogo nɔgɔman na ka don kerecɛn tɔgɔtigiw ka diinan kɔnɔ. Nka, ka bonya la kafiriya tagamasiɲɛ fɛɛn o fɛɛn kan, Bibulu b’a yira ka gwɛ ko o daganen tɛ (2 Kɔrɛntikaw 6:14-18). A fana b’a fɔ ko bolibatoli si man kan ka kɛ (Ekisode 20:4, 5; 1 Kɔrɛntikaw 10:14). O kama joo be kerecɛn sɔbɛw fɛ ka ban ka batoli kɛ ni kuruwa ye. *\n^ dakun 4 Ni i be kunnafoni wɛrɛw fɛ kuruwa koo la, i k’a filɛ gafe Comment raisonner à partir des Écritures kɔnɔ, a ɲɛɛ 77-81. Jehova Seerew lo y’a sɛbɛ.


Zan 2nan 1 AKKDC08 - Muso, Ala ye e min woloma, ne min - Bible Search\nZan 2nan int Zan 3nan int\nZan 2nan 1\n1Muso,a Ala ye e min woloma, ne min ye a ka jama ɲamɔgɔ ye, ne be bataki nin ci ele n'i deenw ma. Aw koo ka di ne ye tiɲɛ na. A ma kɛ i n'a fɔ aw koo ka di ne dama ye dɛ, mɔgɔ o mɔgɔ be tiɲɛ lɔn, aw koo ka di olu bɛɛ ye. 2Tiɲɛ kama, aw koo ka d'an ye, tiɲɛ do b'an kɔnɔ, a bena to an kɔnɔ tuma bɛɛ.\n3Faa Ala n'a Dencɛ Yezu Krista ka makari an na, ka nɛɛma ni hɛrɛ kɛ anw ye tiɲɛ ni kanuya kosɔn.\nKa taama tiɲɛ ni kanuya sira kan\n4Faa Ala ye cii min d'an ma, ne y'i ka deen dɔw ye, minw be taamana tiɲɛ sira kan ka kɛɲɛ n'o ye. O ye ne nisɔn diya kosɔbɛ. 5- Ayiwa Muso, sisan ne b'a ɲini e fɛ ko an ka ɲɔgɔn kanu. O te cikura ye ni ne b'o fɔra i ye. Nga kɔrɔman lo, an ye min sɔrɔ kabini a daminɛtuma na. 6N'an be Ala ka ciiw bato, an be kanuya sira taama. Aw y'o cii le mɛn kabini a daminɛtuma na, ko aw ka ɲɔgɔn kanu.\n7Bari galontigɛla caaman be diɲɛ na sisan. U b'a fɔ ko Yezu Krista tun te mɔgɔ yɛrɛ yɛrɛ ye. Min be ban ten, o le ye galontigɛla ni Krista jugu ye. 8Aw k'aw yɛrɛ kɔlɔsi waasa aw ka baara kana kɛ fuu ye. Nga aw ka se k'a nafa sɔrɔ.\n9Mɔgɔ o mɔgɔ te Krista ka kalan bato, fɔɔ ka to ka koo wɛrɛ kɛ, Ala te o tigi fɛ. Mɔgɔ min b'a ka kalan bato, Faa Ala n'a Dencɛ b'o tigi fɛ. 10Ni mɔgɔ dɔ nana aw fɛ n'a ka kalan ni Krista ta te kelen ye, aw kana sɔn o tigi ka don aw ka soo kɔnɔ. Aw kan'a fo yɛrɛ. 11Ni mɔgɔ min y'a fo, o tigi niin be don a ka kɛwali juguw la.\n12Kuma caaman be n fɛ k'a fɔ aw ye. Nga n t'a fɛ k'o kɛ bataki ye. Bari ne yɛrɛ b'a fɛ ka na bɔ aw fɛ k'o fɔ aw ye ni n daa ye, waasa an ka nisɔndiya kosɔbɛ.\n13Ala y'i Balimamuso min woloma fana, ale deenw b'i fo.


Luka 7 AKKDC08 - Yezu kumana jama fɛ ka ban minkɛ, a - Bible Search\n(Mat 8.5-13; i ka Zan 4.46-54 filɛ)\n1Yezu kumana jama fɛ ka ban minkɛ, a donna Kafaranamu dugu kɔnɔ. 2Sɔlidasi kuntigi dɔ tun be yen min ka baaraden tun man kɛnɛ, fɔɔ a tun be ɲini ka sa. Baaraden nin koo tun ka di a kuntigi ye kosɔbɛ. 3O cɛɛ ye Yezu koo mɛn minkɛ, a ye dugu cɛkɔrɔba damani ci a fɛ k'a daali ko a ka na ale ka baaraden kɛnɛya. 4Olu sera Yezu fɛ, u y'a daali k'a daali kosɔbɛ ko: «Cɛɛ nin ka kan n'i ka dɛmɛli ye, 5bari an ka siya koo ka d'a ye. Ale lo lɔra n'an ka kalanso lɔli musakaw ye.»\n6O la, Yezu tagara n'u ye. U surunyana sɔlidasi kuntigi nin ka soo la tuma min na, a y'a teri dɔw ci k'u ka taga fɔ Yezu ye ko: «Matigi, kana i yɛrɛ sigɛn, bari i ka don ne ka soo kɔnɔ, ne man kan n'o ye. 7O kosɔn, ne yɛrɛ ma taga i fɛ. Nga kuma kelen fɔ, ne ka baaraden bena kɛnɛya, 8bari kuntigi dɔw be ne fɛ, ne fana be sɔlidasi dɔw kunna. N be se k'a fɔ kelen ye ko: ‹Taga yan fɛ›, a be taga. K'a fɔ dɔ wɛrɛ fana ye: ‹Na yan›, a be na. K'a fɔ n ka jɔɔn ye ko: ‹Nin kɛ ten›, a b'o kɛ.»\n9Yezu y'o kuma mɛn tuma min na, a kabakoyara. A y'a ɲaa yɛlɛma k'a fɔ a kɔfɛmɔgɔw ye ko: «Ne b'a fɔ aw ye ko hali Isirayɛli mɔgɔw fɛ, ne ma lanaya nin ɲɔgɔn ye.»\n10Sɔlidasi kuntigi nin ka ciden nunu kɔsegira ka ta'a sɔrɔ baaraden nin kɛnɛyara.\nYezu ye firiyamuso dɔ deen suu kunun\n11O kɔ, Yezu tagara dugu dɔ la min tɔgɔ ko Nayin. A ka kalandenw ni jamaba tun tagara n'a ye. 12U surunyana dugu donda la, u ye mɔgɔ dɔw kunbɛn n'u be tagara ni suu ye kaburutu la. Firiyamuso dɔ ka dencɛ kelenpe tun lo. Jamaba tun be yen. 13Matigi ye muso nin ye minkɛ, a hinɛ donn'a la kosɔbɛ. A y'a fɔ a ye ko a kana kasi tugu. 14O kɔ, a gwɛrɛla ka maga sukɛsu la. Suu tabagaw lɔra. Yezu y'a fɔ kanbelen suu ma ko a ka wili. 15Suu nin kununna, a wilila ka sigi k'a daminɛ ka kuma. Yezu y'a fɔ muso ye ko a k'a deen minɛ ka taga.\n16Mɔgɔ bɛɛ kabakoyara, u tun be Ala tanu k'a fɔ ko: «Kiraba wilila an cɛma, Ala sɔnna k'a ka jama ɲafilɛ.»\n17O kuma jɛnsɛnna Zude faan bɛɛ la, ani a lamini maraw bɛɛ la.\nZan batizelikɛla ka cidenw\n18Zan ka kalandenw ye Yezu ka koo kɛnin bɛɛ lakali a ye. O la, a y'a ka kalandenw mɔgɔ fila wele 19k'u ci Matigi fɛ k'u ka ta'a ɲininga ko: «Ala ka Mɔgɔ wolomanin min ka kan ka na, ale lo wa? Walima an ka kan ka mɔgɔ wɛrɛ kɔnɔ?»\n20Olu sera Yezu fɛ k'a fɔ a ye ko: «Zan batizelikɛla y'an ci ko an ka na i ɲininga ko Ala ka Mɔgɔ wolomanin min ka kan ka na, ko ele lo wa? Walima an ka kan ka mɔgɔ dɔ wɛrɛ kɔnɔ?» 21O waati yɛrɛ la, Yezu ye banabagatɔ caaman kɛnɛya ka jinaw gwɛn ka bɔ mɔgɔw la, ka fiɲɛntɔ caaman ɲaa yɛlɛ. 22- O kɔ, a ye cidenw jaabi ko: «Aw ye min ye, ani aw ye min mɛn, aw ye taga o lakali Zan ye, ko fiɲɛntɔw be yeli kɛra, murukuw be taama, farisogobanatigiw be kɛnɛyara, tulogwerenw be mɛnni kɛra, suuw be kununna, kibaru diman be fɔra fantanw ye. 23Ni mɔgɔ min kunna ma cɛn ne kosɔn, o tigi dagamunin lo.»\nYezu be Zan cogoya fɔ\n24Zan ka cidenw taanin kɔ, Yezu y'a daminɛ ka kuma jama fɛ Zan koo la. A y'u ɲininga ko: «Aw tun tagara mun le filɛ kongokolon kɔnɔ? Fɔɲɔ be biin min lamaga wa? 25Aw tagara mun le filɛ? Dakamana fanitigi wa? Nga minw be dakamana faniw don ka faamadumuni kɛ, olu be sɔrɔ masaluw le kɔnɔ. 26Aw tagara mun le filɛ? Kira lo wa? Tiɲɛ na, ne b'a fɔ aw ye ko a tɛmɛna kira yɛrɛ kan! 27- Ciden min koo fɔra Ala ka kuma na, o ciden nin ye Zan ye. A fɔra ko:\na bena i ka sira labɛn.› »\n28Ne b'a fɔ aw ye ko mɔgɔ si ma wolo diɲɛ na min kɛra mɔgɔbaba ye ka tɛmɛ Zan kan. Nga Ala ka masaya la, mɔgɔ min lɔyɔrɔ ka dɔgɔ n'u bɛɛ ye, o tigi ka bon ni Zan ye.\nZan ni Yezu ladon cogo\n29- «Mɔgɔ minw ye Zan lamɛn, hali lɛnpominɛlaw, u bɛɛ y'a lɔn ko Ala tilennin lo. O le y'a to u sɔnna Zan y'u batize. 30Nga *Fariziɲɛw ni sariya karamɔgɔw ma sɔn Ala ka koo latigɛninw ma. O la, u ma sɔn Zan k'u batize.»\n31Yezu y'a fɔ tugu ko: «Ne bena bii mɔgɔw suma ni jɔn ye? U bɔnin be jɔn fɛ? 32U bɔnin be denmisɛnw fɛ minw siginin be kɛnɛba la ka to k'u kaan sama ɲɔgɔn ma ko: ‹Anw ye fɔli kɛ aw ye, aw ma dɔɔn kɛ. Anw ye sanga dɔnkili la, aw ma kasi fana.› 33Bari, Zan batizelikɛla nana, a tun te dumuni kɛ, a tun te duvɛn min. Aw ko jina b'a la. 34Mɔgɔ Dencɛ nana, a be dumuni kɛ ka minni kɛ, aw ko: ‹Cɛɛ nin ye nugubagatɔ ni dɔrɔtɔ ye. Lɛnpominɛlaw ni hakɛkɛlaw teri lo.› 35Nga lɔnniya deenw bɛɛ b'a lɔn ko lɔnniya tilennin lo.»\nYezu be muso dɔ ka hakɛw yafa\n36*Fariziɲɛ dɔ ye Yezu wele dumuni na. Yezu tagara o ka soo ka sigi dumuni na. 37- O dugu nin na, muso hakɛkɛla dɔ tun be yen. A y'a mɛn ko Yezu be dumuni na Fariziɲɛ nin ka soo minkɛ, a tagara ni daga cɛɲumanin dɔ ye. O daga nin tun dilannin be ni kabakuru dɔ ye min be wele alabatiri. A fanin tun be tulu kasadiman na. 38A sera minkɛ, a tora Yezu kɔfɛ ka biri a seen kɔrɔ ka kasi daminɛ. A kasira fɔɔ a ɲaji ye Yezu seen ɲigi. O kɔ, a y'a kunsigi kɛ k'o jɔsi n'a b'o saalo, ka tila ka tulu kasadiman bɔn u kan. 39Fariziɲɛ min tun ye Yezu wele dumuni na, ale y'o ye minkɛ, a y'a miiri ko: «Ni cɛɛ nin tun ye kirasɔbɛ ye, a tun ben'a lɔn ko muso min be magar'a la, ko hakɛkɛla lo.»\n40O la, Yezu ye kuma ta k'a fɔ a ye ko: «Simɔn, kuma be n fɛ k'a fɔ i ye.»\nSimɔn y'a jaabi ko: «Karamɔgɔ, a fɔ.»\n41Yezu ko: «Cɛɛ dɔ ka juru tun be mɔgɔ fila dɔ la. Kelen ka juru tun ye warigwɛ deen kɛmɛ duuru ye, tɔ kelen ta tun ye warigwɛ deen bi duuru. 42U fila si tun te sera k'u ka juru sara minkɛ do, cɛɛ y'u wele k'a fɔ u ye ko: ‹Ne yafara aw ma juru nunu la.› » O kɔ, Yezu ye Simɔn ɲininga ko o cɛɛ koo bena diya jurumantigi fila nunu jumɛn ye ka tɛmɛ.\n43A y'a jaabi ko: «Ne ka miiri la, min ka juru tun ka ca.»\nYezu ko: «I ye tiɲɛ fɔ.» 44O kɔ, Yezu y'a ɲaa yɛlɛma ka muso nin filɛ ka sɔrɔ k'a fɔ Simɔn ye ko: «I ɲaa be muso nin na kɛ, ne nana i ka soo, i ma senkoji di ne ma. Nga ale ye ne seen ko n'a ɲaji ye k'a jɔsi n'a kunsigi ye. 45I ma ne fo ka n fari saalo, nga ale, kabini ne nana i fɛ, a ma ne seen saalo dabila. 46I ma tulu bɔn ne kuun na, nga ale ye tulu kasadiman le bɔn ne seen kan. 47O kama, kanuyasɔbɛ min b'a dusu la, ne b'a fɔ i ye k'o kosɔn, a ka hakɛw bɛɛ yafara a ma. U ma mɔgɔ min ka hakɛw bɛɛ yafa, kanuyasɔbɛ tena kɛ o dusu la.»\n48O kɔ, Yezu y'a fɔ muso nin ye ko: «Ne y'i ka hakɛw yafa.»\n49Yezu ni minw tun be dumuni na ɲɔgɔn fɛ, olu y'a daminɛ k'a fɔ u kɔnɔ ko: «Nin ye jɔn ye fɔɔ a be hakɛw yafa mɔgɔ ma?»\n50Nga Yezu y'a fɔ muso nin ye tugu ko: «I kisira i ka lanaya kosɔn, taga hɛrɛ la.»


Kɛw 11 AKKDC08 - Cidenw, ni balima minw tun be - Bible Search\nKɛw 10 Kɛw 12\nZeruzalɛmu kalandenw be Piyɛri jalaki\n1Cidenw, ni balima minw tun be Zeruzalɛmu, olu y'a mɛn ko siya wɛrɛw fana sɔnna Ala ka kuma ma. 2Piyɛri kɔsegira Zeruzalɛmu tuma min na, zuwifu minw tun lara Yezu la, olu ye Piyɛri jalaki 3ko: «I tagara don kɛnɛkɛnɛbaliw ka soo, fɔɔ ka dumuni kɛ n'u ye.»\n4O la, koo nin kɛra cogo min na, Piyɛri y'a daminɛ k'a bɛɛ ɲafɔ u ye kelen kelen, 5ko: «N tun be Ala daalila Zope dugu kɔnɔ, a ye fɛɛn dɔ yira n na. O fɛɛn nin tun bɔnin be fanibelebeleba dɔ ma n'a be jigira ka bɔ sankolo la fɔɔ ka na se ne kɔrɔ. Juru sirinin tun b'a dakun naani nunu na. 6N y'a filɛ furutututu, n ma sɔn ka n ɲaa bɔ a kan. N ye sogow ye a kɔnɔ: sennaanifɛnw, ni kongosogow, ni minw be fofo, ani kɔnɔw. 7O tuma na, n ye kumakan dɔ mɛn ka bɔ sankolo la ko: ‹Piyɛri, wili ka nunu dɔ faga k'a ɲimi.› 8Ne y'a jaabi ko: ‹Abada, Matigi, fɛɛn min man kan ka dumu, fɛnnɔgɔnin, ne ma deli k'o don n daa la ka ye.› 9A y'a fɔ tugu ko Ala ye fɛɛn min saniya, ko n kan'a fɔ k'o ma kan ka dumu. 10A y'o fɔ fɔɔ siɲɛ saba. O kɔ, fɛnbelebeleba nin fosira ka yɛlɛ sankolo la. 11O waati yɛrɛ la, an tun be luu min kɔnɔ, ciden mɔgɔ saba nana lɔ o daa la. Mɔgɔ dɔ le tun y'u ci ne fɛ ka bɔ Sezare. 12Nii Senuman y'a fɔ n ye ko ne kana sigasiga ka taga n'u ye. Mɔgɔ wɔɔrɔ nunu fana ye n bila sira Sezare. An sera ka don cɛɛ ka soo. 13A y'a fɔ an ye ko mɛlɛkɛ dɔ y'a yɛrɛ yira ale la a ka soo k'a fɔ ale ye ko a ka mɔgɔ ci Zope, ka taga cɛɛ dɔ wele min tɔgɔ ko Simɔn, k'u b'a wele ko Piyɛri fana. 14Ko a bena kuma dɔw fɔ a ye min bena kɛ sababu ye, a n'a ka somɔgɔw bɛɛ ka kisi. 15Ne y'a daminɛ ka kuma n'u ye dɔrɔn, Nii Senuman jigira u kan i n'a fɔ a tun jigira anw kan koow daminɛtuma na cogo min na. 16- O tuma na, ne hakili jigira Matigi ka kuma nin na ko: ‹Zan ye aw batize ni jii ye, nga aw bena batize ni Nii Senuman ye.› 17Ni Ala yɛrɛ ye Nii Senuman d'u ma i n'a fɔ anw, bari an lara Matigi Yezu Krista la, ne ye jɔn ye, ni ne bena Ala sɔsɔ o la?»\n18Kuma nunu y'u dusu suma. U y'a daminɛ ka Ala tanu ka to k'a fɔ ko: «Tiɲɛ na, Ala ye sira di siya wɛrɛw fana ma u ka nimisa ka faran u ka kojuguw la ka kisi.»\nKrista ka jama min be Antiyɔsi\n19- Tɔɔrɔ min tun daminɛna Etiyɛni fagalɔn na, o tun kɛra sababu ye kalanden dɔw tagara Fenisi ni Sipɔrɔ jamana na, ani Antiyɔsi dugu kɔnɔ. Nga u tun te Yezu ka kibaru diman fɔ siya wɛrɛw ye fɔɔ zuwifuw dɔrɔn. 20O bɛɛ n'a ta, kalandenw dɔw bɔra Sipɔrɔ, ni Sirɛni ka taga Matigi Yezu ka kibaru diman fɔ siya wɛrɛw ye. 21Ala y'a ka sebagaya d'u ma fɔɔ mɔgɔ caaman lara Matigi la ka sɔn a ma.\n22Krista ka jama min tun be Zeruzalɛmu, olu y'o kibaru mɛn, u ye Barinabasi ci u fɛ Antiyɔsi. 23Ala y'a ka ɲumanya yira mɔgɔ nunu la cogo min na, Barinabasi sera yen k'o ye, a nisɔn diyara. A y'u jaa gwɛlɛya k'u ka banba ka nɔrɔ Matigi kelen na. 24Barinabasi tun ye mɔgɔɲuman ye, a tun fanin be Nii Senuman na, a lanin tun be Yezu la kosɔbɛ. Mɔgɔ caaman lara Matigi la o la. 25O tuma na, Barinabasi tagara Sɔli yɔrɔ ɲini Tarasi. 26A y'a ye, u nana ɲɔgɔn fɛ Antiyɔsi. U ye saan kelen kɛ ɲɔgɔn fɛ o yɔrɔ la ni Krista ka jama ye. U ye mɔgɔ caaman kalan ni Ala ka kuma ye. Ka Yezu ka kalandenw wele kretinyɛw, o daminɛna Antiyɔsi le.\n27O waati la, kira dɔw bɔra Zeruzalɛmu ka taga Antiyɔsi. 28- U dɔ tɔgɔ tun ko Agabusi, o wilila k'a fɔ Nii Senuman barika la ko kɔngɔ bena don diɲɛ yɔrɔ bɛɛ. Tiɲɛ na, o kɔngɔ nin donna masacɛba Kulodi ka tile la. 29Antiyɔsi kalandenw ye ŋaniya ta k'u bolo farafara ɲɔgɔn kan ka kɛɲɛ n'u bɛɛ seko ye, k'u b'o ci u balima Zudekaw ma. 30U y'a kɛ ten. U y'o bolomafara nunu don Barinabasi ni Sɔli bolo k'u ka taga u di Krista ka jama ɲamɔgɔw ma Zude mara la.


Yala Yezu wolola desanburukalo la wa? | Bibulu ka kalan\nYala Yezu wolola desanburukalo la wa?\nBIBULU t’a fɔ an ye Yezu wolola wagati tigitigi min na. Nka, a be dalilu barikamanw di an ma minw b’a to an b’a fɔ ko a ma wolo desanburukalo la.\nI k’a filɛ wagati tun be cogoya min na desanburukalo la, Bɛtilehɛmu mara la Yezu wolola yɔrɔ min na. Yahutuw ka Kislɛvu kalo (novanburukalo ni desanburukalo cɛ) tun ye samiɲakalo ni nɛnɛkalo ye. O nɔfɛ kalo tun ye Tebɛt kalo ye (desanburukalo ni zanwiyekalo cɛ). O kalo ka nɛnɛ tun ka jugu ka tɛmɛ kalo tɔɔw ta kan, ani tuma dɔw la nɛzi tun be ben ka kuluw sanfɛlaw datugu. An k’a filɛ Bibulu be min fɔ Bɛtilehɛmu ka wagati cogoya koo la.\nBibulu sɛbɛbaga Ɛsidirasi b’a yira ko Kislɛvu kalo ye samiɲakalo ni nɛnɛkalo ye tiɲɛn na. A y’a sɛbɛ ko jama ye ɲɔgɔn lajɛn Zeruzalɛmu “saan kalo kɔnɔntɔnnan [Kislɛvu kalo] tile mugannan loon” na, ani ko mɔgɔw ‘tun be yɛrɛyɛrɛla sanji kosɔn.’ Jama yɛrɛ y’a fɔ Kislɛvu kalo ka wagati cogoya koo la ko: “samiɲa fana lo, mɔgɔ te se ka to kɛnɛma.” (Ɛsidirasi 10:9, 13; Zeremi 36:22). O lo y’a to, Bɛtilehɛmu mara la, desanburukalo tun mana surunya, bɛgɛndɛndɛbagaw tun be labɛn kɛ walisa suu kana ko k’u sɔrɔ kɛnɛ ma n’u ka bɛgɛnw ye!\nK’a masɔrɔ Bibulu b’a fɔ ko Yezu wololon sufɛ, sagadɛndɛbaga dɔw tun be u ka sagaw kɔrɔsira kongo kɔnɔ. Bibulu sɛbɛbaga Luka yɛrɛ b’a fɔ ko sagadɛndɛbagaw “tun be si ɲana kongo kɔnɔ k’u ka sagaw kɔlɔsi” Bɛtilehɛmu mara la (Luka 2:8-12). I k’a kɔrɔsi ko a fɔra ko sagadɛndɛbagaw tun be si ɲana kongo kɔnɔ. U tun tɛ bɔ n’u ka bɛgɛnw ye tile fɛ dɔrɔn. U n’u ka bɛgɛnw tun be kɛnɛ ma kongo kɔnɔ sufɛ. Yala o tun bɛnnen lo ni Bɛtilehɛmu ka wagati cogoya ye yɔrɔ min na nɛnɛ ni sanji be yen desanburukalo la wa? Ayi dɛ! O la, Yezu wolotuma ka koow cogoya b’a yira ko Yezu ma wolo desanburukolo la. *\nAla ka Kuma b’a fɔ an ye Yezu sara wagati tigitigi min na. Nka, a tɛ kunnafoni bɛrɛ di an ma a wolotuma koo la. O b’an hakili jigi masacɛ Solomani ka kumaw la ko: “Tɔgɔɲuman ka fisa ni tulu kasadiman ye. Mɔgɔ salon ka fisa n’a wololon ye.” (Waajulikɛla 7:1). A tɛ bari an na k’a ye ko Bibulu be kunnafoni caaman di an ma Yezu ka cidenya baara n’a ka saya koo la, nka a tɛ kunnafoni bɛrɛ di an ma a wolotuma koo la.\nYezu wolotuma na, sagadɛndɛbagaw n’u ka bɛgɛnw tun be kɛnɛ ma kongo kɔnɔ sufɛ\n^ dakun 1 N’i be kunnafoni wɛrɛw fɛ, i k’a filɛ gafe Comment raisonner à partir des Écritures kɔnɔ, a ɲɛɛ 161-165. Jehova Seerew lo y’a sɛbɛ.